Shillong: Ka jinglong jing man ha KHADC haduh mynta ka dang sah umdum namar ka jingbym pat leh eiei ka ophis u Lat ka jylla halor ka jingmih ka kynrum kynram. Katba ka sorkar jylla kala ai jingmut ban pyn jari synshar da ka Administrator Rule (AR) hynrei ka ophis u Lat haduh mynta kam pat ai eiei ka rai. Ha kajuh ka por, u bah Latiplang Kharkongor u dang long CEM marwei khlem ka Executive Committee (EC) namar ba u Lat um pat ithuh ia ki Executive Member (EM) bad kumjuh ka sorkar jylla kam pat pynbna eiei ban ithuh ia u. Kane ka jinglong jingman kala pynlong ia ki MDC na baroh ar liang ban sah ha ka umdum. Ka kynhun United Democratic Forum (UDF) kaba ialam da u bah Latiplang kaba la jop da ka jingiatynjuh bor ha ing dorbar kala kylla rit paidbah hadien ba ar ngut ki MDC kata u bah Batskhem Ryntathiang ka Congress na Mairang bad ka kong Grace Mary Kharpuri ka MDC shimet na Nongshken kila leit ai jingkyrshan noh sha ka kynhun United Democratic Alliance (UDA) ba ialam da u bah Teinwel Dkhar. Haba iakren bad ki katto katne ki MDC, kila pynpaw ia ka jingsngew lyngngoh ia ka jingleh kuman ka ophis u Lat. Ki MDC ka liang UDA kila pynap mynta ban leit kynduh ia u Lat tang shu wan sha Shillong khnang ban pyni ia ka jingbun paid jongka. La sngewthuh ba ka jingsahkut ka kam ka dej namar ba u Lat thymmai u RN Ravi um pat wan sha Shillong naduh ba u shimti hadien ba u Lat barim u Tathagata Roy ula shim shuti. Ka jinglong jingman ha KHADC kala pynlong ia ki paidbah ban duh nong namar ba ym long ban treikam eiei namar ka jingbym don ka EC kaba dei ban pyniaid ia ki kam ki jam.


Shillong: Ka North Eastern Electric Power Corporation Limited (NEEPCO), ka kam ba khlem siew ka sorkar Meghalaya ia ka ram ba kot haduh 620 klur tyngka. Katkum ka jing iathuh jong ka NEEPCO, ka tnad ba dei khmih ia ka bording hapoh ka jylla Meghalaya kata ka Meghalaya Energy Corporation Ltd (MeECL) ka sah haram ha ka NEEPCO haduh 620 klur tyngka la bun bnai. Ka NEEPCO ka la pynpaw ruh ba ka lah dep phah kyrwoh sha ka MeECL halor ka pisa ba khlem pat siew hynrei haduh mynta ka MeECL ka khlem pat ai jing jubab ei eie re sha ka NEEPCO. Ha ki bnai ba la dep ka NEEPCO ka la btah ruh ia ka sorkar kmie ban ot haduh 620 klur tyngka na ka pisa ba ka jylla Meghalaya ka dei ba ioh kum ka jing iarap na ka sorkar kmie. Lah ban ong ruh ba ka daw jong ka jing duh bording lane (load shedding) man ka step naduh 9 baje haduh 11 baje kadei namar ka jing bym siew ka MeECL ia ka ram ba kot haduh 620 klut sha ka NEEPCO. Lah ban kdew ba ka sorkar Meghalaya man ka sngi ka dei ban siew haduh 65 lak tyngka bad man u bnai ka ka dei ban siew haduh 20 klur sha ka NEEPCO.


Shillong: Ka Association for Democracy and Empowerment (ADE), kaba na Tura, ka pynremjur halor ka jing thung Chief Secretary ba thymmai da u M.S Rao jong ka jylla Meghalaya. Lyngba ka kyrwoh na u president ka ADE u Dalseng Bira Ch. Momin ka seng ka la pynpaw ba kane ka jing thung da u M. S Rao kum u Chief Secretary thymmai ka jylla ka pyni ia ka jing iuhroit ia ka hok ki trai muluk ka jylla. Ka seng ka la kyntu ia u myntri rangbah ka jylla u Conrad K Sangma ban thung da u Hector Marwein kum u Chief Secretary ba thymmai ka jylla Meghalaya namar u long ruh u ba senior tam na ki ophisar baroh bad ba u Hector Marwein u don ia ka hok ban long u chief secretary ba thymmai ka jylla. Ka seng ADE ka pynpaw ruh ia ka jing leh donbor u M.S Rao ha ka por ba ia khih halor ka Village Administration Bill (VAB) jong ka Khasi Hills Autonomous District Council (KHADC) , ka seng ka kynthoh ruh ba u M.S. Rao u la shim da ka rai pyrshah ia ka jing mynjur u paidbah ka jylla Meghalaya.


Shillong: Ka Sei Kyntu Sei Raij12 Daloi ka la pynlong ia ka jingrakhe ia ka lyngkhuh sngi iap ba157 snem u Khlawait ka Ri Jaintia u Woh Kiang Nangbah ha kti ka Sorkar Phareng ha u snem1862. Ia kane ka programme la pynlong ha ka office treikam jong ka Sei Kyntu Sei Raij12 Daloi ka ba don ha Thadmuthlong C Phramer West Jaintia Hills District. Ha shwa kane ka program, ha ka por step ka don ka jingia kynduh lang ki khun jong ka Sei Raij Muthlong bad ki nongkitkam ki dkhot bad ki tnad Sei Raij bapher bapher ha ka Bair Sei Raij Muthlong bad hadien kane ka la sdang da ka jing ia iaid paidbah naduh na Biar Sei Raij Muthlong shaduh ka office Treikam ka SKSR -12 Daloi ha Thadmuthlng C Phramer ha ryngkat ka risa ka hynhoi da ki ktien phawar. Ka la don ka jing leit buh syntiew ha ka jing ialam da u President ka Sei Kyntu Sei Raij -12 Daloi u Rgh, Wom Chyrmang ryngkat ka jing ia don lang u Rgh, Meliyo Lyngdoh u ba long ruh u President ka Sei Raij Muthlong. u Dr. GL Niang u Ex-President ka Sei Kyntu Sei Raij 12 Daloi, bad u Rgh, Moses Lyngdoh u Langdoh Niam ka Raij Dienchynrum lem bad ki paidbah jong ka thainn. Hadien ka jing buh syntiew la ioh ruh ka jing shad lariti tynrai bad ka shad Pastieh na ka Sei Raij Nangbah bad ia ka jing Shad Kyllain Wait na ka Sei Raij Mukhla.


Shillong: U President ka Khasi Student Union (KSU) u Lambokstar Marngar myn hynnin ka sngi u la ong kino kino kiba pyrshah ia ka jing dawa ka jylla ia ka ILP ki dei ban mih noh syndon na ka jylla Meghalaya. Ha dien ka jing mih ki khubor lyngba ki social media ba don ki ba pyrshah jur ia ka ILP ki ba kynthup ia ki bar jylla bad ki trai muluk napoh ka jylla Meghalaya na ka liang ka KSU ka pynpaw paidbah mynta ka sngi ba ki dei ban mih noh syndon na ka jylla Meghalaya. U la ong ruh ba don ki trai muluk lane ki ing khong shalangmat ki ba leit pynshoi sha ka sorkar kmie ban nym ai ILP ia ka Meghalaya. Lada ka sorkar pdeng ka niew ba ka jylla Meghalaya ka dang hap hapoh ka riti synshar jong ka ri India ka dei ban ai ia ia ka ILP bad ka dei ban burom ia ka rai jong ka sorkar Meghalaya u la bynrap. Na ka liang u president ka KSU u Lambokstar Marngar u la maham ia ki trai muluk ki pyrshah ia ka ILP bad u la ong ruh lada ki thut ban im ha ka jylla ki dei ban mih noh syndon. U la pynpaw ba ka seng KSU kan iai bteng ban pyrshah jur ia ka CAA 2019 bad ka seng kan nym pyndem tdong ha khmat ka sorkar kmie. Ha kane ka juk mynta ngim lah ban ia khun bor bah tangba kam pher ruh lada ngi kyllon iap ha jing ialeh ne hapoh ing byndi da lei lei ngin nym pyndem u la bynrap. U nongialam ka KSU u la ong ruh ba kum shi bynta ban pynshai paidbah pyrshah ia ka CAA 2019, ka seng naduh u snem thymmai 2020 kan leit ha man ki shnong ka jylla.


Shillong: Kum shi bynta ban kynmaw burom ia ka sngi iap ba157 jong u khla wait na thainn rilum jaintia u Kiang Nangbah, myn hynnin ka sngi ka Khasi Student Union (KSU) ka lah plie paidbah ia u mot u ba don ha khmat ka Civil Hospital Shillong. Ha kane ka sngi plie paidbah ia u mot lah wan sakhi da ki dkhot jong ki sengbhalang ba pher bapher ki ba kynthup ia ka HNYF, FKJGP, RBYF, ka dorbar shnong jong ka Wahthabroo lem bad ki riewpaidbah. Ha kane ka sngi la ioh ruh ka jing shad mystieh na ka kynhun na them Ri-bhoi. Ia u ne u mot jong u Kiang Nangbah la sain dur da u Sainbor Kharmaw phlang bad u Dani Khyriem. Ia u ne u mot jong u Kiang Nangbah la pynieng ha ka jaka ba la ai sngewbha da ka tnad PWD bad ia ki bulb ban pyn meh ding ha poh kane ka jaka la noh synniang da ka tnad MeCL jong ka Meghalaya. Une u mot ba thymmai la shna bad yn peit bad sumar hi da ka KSU. Haba kren ha kane ka sngi pyndon burom ia u Kiang Nangbah u president ka KSU u bah Lambokstar Marngar u la ong ba ngi dei ban bud nuksa ia ka jong long shynrang jong u Kiang Nangbah ha ka ba dei ban ia khun pyrshah ia ki ba thmu ban iuhroit ia ka hok tynrai jong ki briew ka jylla. U Kiang Nangbah u aiti ia ka jing im ban ia khun pyrshah ia ki dohlieh (phareng) bad ban iap ruh na ka bynta ka hok jong ki trai shnong ka jylla u la bynrap. U la ong ruh ba ha kum ka por mynta ki trai muluk ka jylla ki dei ban kyndit thiah noh bad ban iakhun pyrshah sa ia ka jing synshar donbor ki doh iong (sorkar kmie). U President ka KSU u Lambokstar Marngar u la pynpaw ba ka seng lem bad kiwei ki sengbhalang kin dang iai pynsawa kham jam ia ka sur dawa ILP hapoh ka jylla. Wat pat ia kmen ba ka sorkar jylla ka la pynmih ia ka resolution ban pyntreikam ILP hapoh ka jylla, namar kane kadei tang ka sienjam ba nyngkong sha ka jing jop u la ban. Na ka liang u Chairman ka North East Student Union (NESO) u bah Samuel Jyrwa u la kyntu ia ki paidbah ka jylla ban ia long ki ba tylli na ka bynta ka ioh ia ka ILP hapoh ka jylla baroh kawei. U la ong ba ka sorkar kmie ka mut ban rat dyngkhong ia ki rit paid ka thainn lam mihngi da ka ba wan rah ia ka Citizenship Amendment Act 2019. U la kyntu ruh ia ka paidbah ban long ki ba la khreh ban ia mih paidbah ban dawa beit na ka sorkar kmie ban pyntreikam ILP hapoh ka jylla Meghalaya. Lada ka sorkar kmie ka lah ban ai ILP ia ka jylla Manipur kan eh aiu ia ka sorkar kmie ban leh kumjuh ia ka jylla Meghalaya ruh la buh jing kylli u Samauel Jyrwa. Na ka liang jong u General secretary ka FKJGP u bah D. Khongsit u la kyntu ia ki paidbah ka jylla ba kim dei ban die duh ia la ka jong ka khyndew ka shyiap ha ki poi wir. U la pynpaw ruh ba nangne sha khmat ka seng kan bud dien bha ia ka ei ka sorkar ka rai halor ka jing dawa ILP. Na ka liang jong ka Khun Hynniewtrep National Awakening Movement (KHNAM) Youth Wing Kum ka dawa jur ba ka sorkar jylla bad na ki District Council ba ki dei ban buh ia u mot ba shiryngieng jong ki khlawait ha ophis sorkar khamtam ha Sacratariat khnang ba ki pateng ban wan kin dang tip bad ieid burom ia ki. Ka KHNAM ka kyntu ruh ia ka sorkar Meghalaya ba ka dei ban pynthikna ba ka history jong kine ki riewialeh na ka jylla Meghalaya bad dei ruh ban hikai tista shaphang jong ki ha ki skul bad kolege jong ka jylla baroh kawei.


Shillong: La pynhap pyrda ia ka rakhe lyngkhuh dap 30 snem jong ka Bright Boys Umkor Sports Club ha ka 28 tarik u nohprah, da ka jingialang ba shongkun da ka jingsam momento sha baroh ki nongseng jong ka club naduh u 1989 bad ruh la pynphuh pynphieng da ki jingshad bad jingrwai ha katei ka sngi ha ryngkat ka jing iasngap jar kaba shi minit ia kito ki dkhot kiba la khlad. Ha katei sngi la ia don lang katto katne ki riew rangbah ki ba la don bynta lang ban seng ia kane ka club, U Bah Presly Marbaniang, Dr Edmund khongthaw bad kiwei. Ha kane ka sngi la ia don lang U bah Joel Marbaniang SDO ka PWD Road (nh) Pynursla civil sub division kum u kongsan ha ryngkat u symbud kongsan U Rangbah Shnong Pynursla, Rangbah dong umkor, KSU pynursla unit, Seng Samla Umkor, ki seng longkmie Umkor, ki riew Rangbah na kylleng ka shnong bad ki Samla ka dong Umkor bad kiwei kiwei kiba la shah khot sngewbha lang ha katei ka sngi, ong ka kyrwoh ba la pyllait da u Secretary ka club Namshai Ryngksai.


Shillong: Hadien katto katne snem mynta, ka Shillong Khasi Jaintia Church Leaders Forum (SKJCLF) ka la pynlong ia ka jingiakynduh lang ha PCI Hall, Central Ward Shillong myn Sngi Nyngkong 30tarik u Nohprah 2019. Ia ka jingialang la pyniaid da i Most Revd. Dr. P. Lyngdoh bad kiba la iadon lang ki long: Rev. Dr. E.R. Tongper, Rev. L. Ryntathiang, Rev. H.M. Wahlang, Fr. Barnes Mawrie, Rev. B. Dunai, Apostle R.R. Khongkrom, Mr. R.O. Wahlang, Fr. G. Nongneng, Fr. Felix Lyngkhoi, Dr. Mrs. B.W. Nongbri, Rev. S.C. Reade and Rev. E.H. Kharkongor. La pynkynmaw ba naduh ba la seng ia ka ha u snem 2000, ka Forum ka la ioh ruh ia ka jingithuh ka Sorkar ha ki katto katne ki bynta kiba iadei bad ka shongsuk shongsain ha ka Jylla. Ka Forum ka la juh pynlong ia ki program bapher ha kaba ki kynhun Balang Khristan ki ioh lad ban iashimbynta lang, bad ka la lah ruh ban wanrah ia ki jingiakren bad jingiaphylliew jingmut halor kiwei de ki phang kiba ktah ia ka jingngeit bad jingim Khristan. Ha kane ka jingialang, la kynmaw da ka jingsngewnguh bad sngewburom ia ki nongkitkam barim jong ka Forum kum i (Late) Archbishop Dominic Jala iba la long u President jong ka Forum, i (Late) Rev. Dr. R.J. Skinner, (Late) Rev. Dr. H.M. Rapthap, i (Late) Mr. K. Chyrmang bad kiwei. Kane ka jingialang ka la jied ia U Most Revd. Dr. P. Lyngdoh ban long u President, bad ia U Rev. E.H. Kharkongor kum u Secretary jong kane ka Forum, bad da kawei ka jingmut la rai ba ka Forum kan iaid shaphrang ban trei ia ki kam katkum ki jingthmu ba la pruid dak naduh ba sdang. La iakut ruh ban iakynduh ia u myntri rangbah ka Jylla bad ki nongialam ka Jylla ban duwai, bad pynpaw ia ki jingangnud ka Forum na ka bynta ka shongsuk shongsain bad jingiaid shaphrang jong ka Jylla bad ka jaitbynriew. Khatduh, ka Forum ka ai khublei snem thymmai ia baroh ki paid riewngeit Khristan bad ki nongshong shnong ha ka Jylla bad ka ri baroh kawei.


U Rupang bad U Rupang.Com, u ai khublei snem thymmai 2020, ia phi baroh ki nongpule baieid jongngi. Ai ba u snem thymmai, un wan rah ia ka koit ka khiah, ka suk ka shngain bad ka roi ka par parum pareh iaphi ki nongpule baieid jongngi kiba don ha ka Ri Khasi Jaintia, ha ka Jylla, ha ka Ri bad ha ka pyrthei hi baroh kawei. Na U Editor & Publisher jong U Rupang bad U Rupang.Com bad baroh ki nongtrei bad kiba ha iing ha sem jongngi.


Shillong: Ki don ki lad khubor, kiba iatheh ba U Narendra Modi, myntri rangbahduh, un lah ban thung ia ka Agatha K Sangma, kum ka myntri khynnah ha kane ka sorkar kaba mynta ha Delhi. Ka jingialang jong ka kynhun myntri, kan long ha ka 3tarik Kyllalyngkot 2020, ha kaba yn iakren ia shibun ki mat bad kynthup ruh ia ka jing pynsmai myntri thymmai ha kane ka sorkar BJP jong U Narendra Modi. Ki don ki hamsaia kiba iathuh ba ka jing pynheh ia ka kynhun myntri, kan lah ban long ha ka taiew ba kut jong U Kyllalyngkot 2020. Hadien ka jing pynsmai myntri ha ka 30tarik Jymmang 2019, kam shym la don shuh kano kano ka jing pynheh myntri jong ka sorkar BJP ha Delhi.


Guwahati: Ka Gauhati High Court (GHC), ka la hukum ia kiba bun ki Deputy commissioner (DCs) bad kumjuh ia ka Bodoland Territorial Council (BTC) ba kan kyndang naphang ia ki bar Jylla, kiba sah ha ki jaka jong ki trai Jylla ha Assam. Katei ka dei ka jing bishar jong ki arngut ki nongbishar ka Gauhati High Court, kaba kynthup ia U Ajai Lamba Chief Justice bad U Justice Achintya Malla Bujor Barua bad la hukum ruh, ba ki dei ban kyndang naphang ia kitei ki bar Jylla, ha shwa ka 3tarik Rymphang 2020. La ai ia katei ka hukum sha ki DC jong ka Bongaigaon, Kamrup (M), Morigaon, Sonitpur, bad Tinsukia, nalorkata sha U Principal Secretary jong ka BTC, kaba don saw tylli ki District, kiba kynthup ia ka Kokrajhar, Chirang, Baksa bad Udalguri. La maham tyngeh ruh ia ki ophisar sorkar, lada jia ba kim pyntrei kam ia katei ka hukum jong ka kashari. La ong shuh shuh ba ki jaka ba ki shong ki sah ki rit paid lane ki traibal, ym dei ban ailad ba kin leit tur ki bar Jylla.


Ka surok jong ka Nalbari, hynnin ka sngi, ka phong da ka rong iong suda, ha kaba la pynher da ki jain iong shi lynter bad katei ka dak jong ka jing pyrshah ia U Sarbananda Sonowal, myntri rangbah ka Jylla Assam, namar ka ain Citizenship (Amendment) Act. Ki dkhot jong ka All Assam Students Union (AASU), ki la ia mih paidbah hynnin ka sngi ha Nalbari bad ka la don ruh ka jing ia pyni bor hapdeng ki nongialam ka AASU bad ki pulit, ha kaba ka la sdang mih ka jing ia kynad kaba jur ha katei ka jaka. Hadien kata, ki la mih sa ki dkhot jong ka AJYCP, kiba pynher lama iong ha ka lynti iaid jong U Sonowal bad la kem ia ki katto katne ngut ki dkhot jong katei ka seng da ki pulit. Katei ka dei, ha ka por ba U Sonowal, u leit sha Sarthebari, kaba ha Barpeta ban leit sha ka prokram lehniam ha katei ka jaka bad ula shah pynwit haduh ar sien kynthih ha ki kynhun kiba pyrshah CAA.


Shillong: U Samla Rubul Chyne uba long u nongshong shnong ka kher sohlap um doh mawpot shella,u la noh synniang snem thymmai sha ki 22 tylli ki longiing hapoh shnong sohlap Shella. Na ka liang u secretary ka Dorbar kher, U bah Lobijoy Diengdoh, u pynpaw ia ka jingiaroh bad ai mynsiem ruh ia u samla Rubul Chyne na ka bynta ki kam ba bha eh ka jongu, kaba long ruh kum ka nuksa sha kiwei pat ki nongshongshnong ki ban pynbud lem ia kum kine ki jingnoh synniang sha kiwei pat ki longiing ha ki por ki ban wan.


Shillong: Mynta ka step, ka don ka jinghap slap kaba jur shi katdei ha ki bynta jong ka nongbah Shillong bad la iathuh ba katei ka jinghap slap, ka jia ruh ha ki bynta bapher jong ka Ri Khasi Jaintia. Na ka liang jong ka tnat peit mariang jong ka sorkar India, hynnin ka sngi, ka la maham ba kan don ka jinghap slap, ka jingtied pyrthat bad hap phria kaba jur ha ki bynta jong ka Jylla.


Shillong: Ka Khasi Students Union (KSU) kan pynlong ia ka General Executive Council (GEC) ha ka 11 tarik u Kyllalyngkot 2020 ha Community Hall jong ka Jaiaw Shyiap-Lumpyllon, Jaiaw ha ka por 12 baje mynsngi. Ha kane ka GEC yn iatai ia ki mat kiba ia dei bad ka Jaidbynriew bad kumjuh ruh ki mat jong ka seng kiba la dep shim bad yn sa shim. Yn iashim bynta ha kane ka GEC da baroh ki President bad ki General Secretaries jong ki tnad treikam bapher bapher jong ka KSU kum ki District Units, Area Units, Circles, Units bad baroh ki dkhot ka Central Executive Council (CEC). Kumta halor katei ka phang la kyntu ia baroh ki dkhot ka CEC bad ki Presidents bad General Secretaries jong ki District Units, Area Units, Circles bad Units kiba don ha kylleng ka Bri U Hynniewtrep bad ha ki jylla Assam (Dima Hasao District & Barak Valley), Mizoram (Vairangte), Delhi, Uttarakhand (Dehradun) bad Karnataka (Bangalore & Mangalore) ba kin wan ia shim bynta khlem pep khnang ba ka GEC kan long kaba seisoh bad kaba jop, on gka kyrwoh na U bah Donald V Thabah, General Secretary, Khasi Students Union.


BM Lanong Katei ka ain ILP ka la pynkulmar jingmut shisha ia ki paidbah, khamtam haba mih ki jingthoh babun rukom kiba thoh bad kren da bun ki briew kibym sngewthuh bha ia ki kam ain bad kam Constitution, namar ki ialam bakla shibun, khamtam ia ki paidbah ba dang duna jingtip. Da i Bah Deng Shylla ruh i dang bakla, da kaba burom ia u paralok ex-CEM, haba i la kren ha u Mawphor, dt. 17.12.2019, kaba la thoh, ba ka Kashari ba hakhlieh duh, Supreme Court ka ri India ka la dep rai, ha ka kies jong ka Byrhien Kurkalang ha u snem 1972, ba ia ka ain ILP kaba la mang hapoh ka Eastern Bengal Regulation 1873, dei ban pyntreikam noh hapoh ka jylla, da ka jingpynbna u Lat ka jylla. Nga ruh nga la kulmar thlim shiphang, tad haduh ba ngan da la peit ia katei ka rai, halor ka kies (mukotduma) hapdeng ka sorkar Meghalaya, pyrshah ia katei ka Byrhien Kurkalang bad kiwei, kaba la pynrem ia ka rai ka Gauhati HC da ka Supreme Court, halor ka permit shet kiad ka Byrhien hapoh ka ain kiad, Eastern Bengal and Assam Excise Act 1910, ym ha ka permit leit jingleit, kaba dei hapoh ka Eastern Bengal Regulation 1873. Ngin lap shuh bun ki jingbakla i Bah Deng, harum- Ka Sec 3(4) jong ka CAA-2019 Naduh basdang eh jong ka jingthoh jong i Bah Shylla kiba la mih ha ka Kynjatshai dt.28.12.19 bad Nongsain Hima dt.4.1.20, ila kulmar haba ila batai ia kata ka Sec 3(4) bathymmai jong ka Citizenship Amendment Act 2019, kabym dei ka Section 3 jong ka Ain hynrei ka dei ka serial no.3 jong katei ka Ain CAA-2019, kaba kdew ba hadien ka Section 6(A) jong ka ain Kmie-Citizenship Act 1955, kan rung thymmai ka Section 6(B). Hapoh kane ka Sec 6(B), ki don ki parakrap (1), (2), (3) bad (4) kaba kdew i Bah Shylla. Kaba mut i Bah Shylla ia kata ka Sec 3(4), kam dei, ka dei ka Sec 6B(4). Ban kdew lyngkot, kane ka 6B(4) (ym dei Sec 3(4) i Bah Shylla), ka pyllait ia ki shnong ki riewlum (tribal areas) jong ki jylla Assam, Meghalaya, Mizoram ne Tripura kiba don hapoh ka Bynrap-6 jong ka Constitution of India (COI) bad ha ki jaka ba treikam ka ain ILP, na ka jingailad thymmai ia kito ki 6 jaitbynriew, Hindu, Buddhist, Jain, Parsi, Sikh bad ki Kristan na ki 3 tylli ki ri, Afghanistan, Bangladesh bad Pakistan, kiba la don ha ri India la 5 snem, kata naduh ka 31.12.2014, kaba ju long 11 snem ha kaba sdang, ia kino-kino kiba kwah ban long nong India, da ka kyndon ne Section 6 (Citizenship by Naturalisation) jong ka Citizenship Act 1955. I Bah Deng Shylla ila kulmar shisha ia la kajong ka jingthoh, haba i ong kumne- ba ia ki phetwir na Bangladesh, Pakistan bad Afghanistan . yn ym phah ia kiba kum kita ban wan buhai shnong ha ki jylla ba la don ka Sixth Schedule lane ka ILP, kaba paw kumba la pynlong nongrim (principle) ba tang kawei ka ain kan treikam, 6th Schedule ne ILP Haba la kynthup lang ia baroh ar jait ki ain kumba la kdew ruh ma i haneng, i dang ong pat kumno tang kawei ka ain kan treikam. I ban ruh ba kan don jingbakla ban pynlong nongrim kumta . Tip balei i sei ruh sa ia ka Article 371, 372 bad i kraid kulmar shane-shatai ia kiei-kiei kibym don jingiadei bad kine ki mat ILP-CAA. Peit bha kumno i Bah Deng i ong ngi hap ban pdiang ba kam long kaba dei, ba ka jylla kaba don Sixth Schedule, ban pan ruh ia ka Article 371, lane kaba la don ka Article 371, kan pan ia ka Sixth Schedule . I pynbud hi pat khongpong (contradict) da kaba ong, .hynrei ban ong ba kiba la don ia ka Sixth Schedule lane Article 371, kin ym ioh shuh ia ka ILP, kam don nongrim bad kam don jingmut. Halor ka ILP-6th Schedule Ka ILP ka dei kata ka Inner Line Permit lane ka Pass, kaba don hapoh katei ka ain Eastern Bengal Regulation 1873, naduh ka por ba synshar ka Syiem Victoria ka ri Bilat (1819-1901). La mang ban pynjari ia kane ka ain ILP katkum ka hukum sorkar, kaba 11.10.1875 sha ki katto katne ki rithor ka Assam bad sha rilum de, kaba da kdew shai ia ka Garo Hills, kaba don ha kitei ki por hapoh ka district Lakhimpur, Khasi-Jaintia Hills, Naga Hills, bad Lushai Hills district, kiba don baroh hapoh ka Assam baiar ha kitei ki snem. Ka jingthmu kane ka ain ka long ban pyrkhing da ka ain ia baroh ki nong India, kaba kynthup ruh ia ki nong Bilat kiba don ha ri India ha kitei ki snem, ba ki donkam ban da shim da ka jingbit (Pass ne ILP) na ki bor sorkar, haba ki rung sha kitei ki jaka ba la kdew haneng. Ia kito kiba pynkhein ain, la buh ruh ia ka jingpynshitom kaba long haduh shi hajar tyngka ka kuna, lane ka patok shi snem, lane lang baroh ar. Ka sorkar jylla Assam Province ha kitei ki snem, kaba pynlong ia ka Shillong kum ka jaka pdeng ne Capital pyniaid kam, tip na kiei ki daw, ka pynjari ia ka ILP tang sha Naga bad Lushai Hills, katba ka la shu ieh ia ka Khasi bad Jaintia Hills. Ia ka Garo Hills te la weng noh na ka jingmang jong ka ILP ha u snem 1897, ba kan ym pynwit ia ka leit ka wan ki nongtrei na ri-thor kiba dei ban lum ia ki khajna khyndew hapoh ki ain jamindari system jong kitei ki snem bad kiwei-kiwei ki kam sorkar. Kumba long mynta pat, kane ka ILP ka la trei kam ruh la slem sha Arunachal Pradesh bad dang shen la iohi ba la sdang sa hapoh ka jylla Manipur, baroh artylli ki jylla kibym shym don hapoh ka jingmang banyngkong jong katei ka ain 1873. Ka sorkar Nagaland lei ka la kynthup lang sa ia ka district Dimapur hapoh ka ain ILP. Ka sorkar Meghalaya pat ka la rai da kawei ka sur ha ka 19.12.2019 hapoh dorbar thaw ain (Assembly) jong ka Meghalaya, ba dei ban pynjari noh ia kane ka ILP sa hapoh ka jylla Meghalaya ruh bad la phah ia kane ka rai sha ka sorkar India, kaba dang peit mynta, aiu ka don ban ong, namar kam biang ban shu leh da kaba shu pynbna hi, kumba don kiba batai. Kaba paw shai katkum kitei ki jingshisha haneng, kine ki rilum, Garo, Khasi bad Jaintia ki la don lypa hapoh katei ka jingmang 1873, kumta ki dang don ka hok ban ioh ILP. Tip balei ka sorkar Congress mynshuwa, khamtam ka jong u Dr.Mukul, ula thaw ia ka Committee bakyrpang ha u snem 2012, ki ia ang um lut ha ka por ba ki dang don ha ka bor? Kam don jingiadei ei-ei hapdeng ka ain ILP bad ka ain 6th Schedule (Bynrap-6 ym dei khyrnit). Ka Bynrap-6 ka da don hapoh ka Riti synshar ka ri India (COI), la bynrap ia ka ha ka por ba ioh District Council. Kumta, ym don jingiadei satia hapdeng kine ar, Bynrap-6 bad ka ILP. Lada khein lei ia ka dor kine ar, ka ain ILP ka dei tang ban shim pass haba rung sha ki jylla ILP, katba ka Bynrap-6 jong ki District Council ki dei ki bor bah ban iada ia kine ki rilum bad ia ka jaitbynriew. Ka ILP tang ka kyrteng ruh kam paw hapoh ka Constitution (COI). Kam dei kumba don kiba ong, kynthup ia u MP Bah Vincent Pala, da kaba burom, ba lada kwah ILP, yn duh noh ia ka Bynrap-6, namar lah ban ai tang ia kawei, kamdei kumta. Ha Mizoram don 3 tylli ki District Council, don ruh ka ILP? Ka Para 19 Basam-mut Sa shisien biang ia i Bah Deng H.S.Shylla, ngam banse ban kdew, haba ila pynpaw ha kine ki sngi ha ka jingthoh jong i ba ki MDC, kynthup ia nga ruh, ba kim tip ia kata ka bor barieh kaba don hapoh ka Bynrap-6, parakrap 19(1) (b) (3), kaba hana, ka la pynioh ia ka ILP, Eastern Bengal Regulation 1873-(Kynjatshai dt 28.12.19 bad Nongsain Hima dt. 4.1.20) Haba ka ILP ka la dep mih naduh u snem 1873, kumno ka parakrap 19 jong ka Bynrap-6 kaba mih hadien 1952, kan pynmih ne kha ma ka ia ka ILP 1873? Ngam sngewthuh shisha, namar katei ka para 19 jong ka Bynrap-6 ka kren ia ki bor u Lat kat bym pat thaw ia ki District Council; ki dei kita ki Transitional Provisions ia u Lat, kabym don jingiadei ei-ei bad kane ka kam. Nalorkata, ka Bynrap-6 ka rung hapoh ka Constitution of India (COI) hadien ki snem baioh District Council, katba ka ain ILP ka la don da ki phew snem shuwa, naduh ki snem 1873. Wat ka Constitution (COI) ka ri India ruh ka dang wan hadien ka Independent, haduh u November 1949. Ka jingbatai i Bah Deng ka long pynban kumba kha kylla i khun khatduh ia ki hymmen ba shakhmat? Nangta halor ka jingkynthoh i Bah Deng ha kitei ki kot khubor Kynjatshai bad u Nongsain Hima, ba ki rangbah nongsynshar ha ki snem 2012-13 ki pyrshah jur ban pynioh ILP, (kamut i ktah mationg khamtam ia nga u Chairman ka Committee), ida kdew ruh ia ki bynta jong ki mat pyrkhat ba iasyllok (issues) ha ki por shong jingialang, kaba iadei bad ka jingweng ki bor sorkar Phareng ha u snem 1897 ia ka Garo Hills na katei ka ain 1873, ia kaba kum ka Committee ba la kdew haneng, ka sngew ba hap pyrkhat lang ia ka Garo Hills ruh, kumno ban pynrung biang ia ka hapoh kane ka ain ILP ha Meghalaya, namar kumno yn pynrung tang ha Khasi bad Jaintia Hills. Ki dkhot Seng Bhalang bad CEM ka Garo Hills ki dawa ia kane bad ym don mano-mano ba pyrshah, kumba wad daw i Bah Deng Shylla haneng. Kabym sngewthuh pat ia i Bah Deng, ka long, kumno i pyrshang ban ialam bakla da kaba kdew tang ia ki mat iasyllok jong ka Committee, hynrei i sngap bad pynjah ia kaei kaba ka Committee ka la rai bad tyrwa (recommend), ia kaba la phah sha ka sorkar u Dr. Mukul? Ban shai ki paidbah, katei ka Committee sorkar ba khlieh ma nga, kaba don lang ki MLA, ki CEM baroh 3 ADC, ki Khlieh Nongshynshar Hima bad jan baroh ki Seng Bhalang ba paw khmat ka jylla, hadien 5 sien ba la iasyllok ka la rai lang da kawei ka sur, kumne- ka jingpynrung ia ka ILP ha baroh kawei ka jylla lyngba ki lynti bashong ain, ka dei ban kynthup lang ruh ia ka Garo Hills, da kaba peit bniah ia ki daw, balei ba la weng noh ia ka na ka jingmang jong u snem 1897. Ia kane ka ILP dei ban pynwandur bha, ha kata ka rukom ban ailad ia ki Dorbar Hima bad ki Dorbar Shnong bad ki Seng Bhalang ruh, ba kin don bynta lang. ia kiwei ki nongshong shnong ba dei hok jong ka jylla, ym dei ban buh jingeh, khlem daw. Ki dang bun shuh kiba nga dang dei ban kdew, tangba ngam sngew myntoi shuh ban pynkulmar jingmut ialade ne ia ki nongpule. (I Bah Bindo Lanong, nongsaid ain (Lawyer) ila long teng ruh u Deputy CM Law, CEM bad mynta kum u Co-Chairman ka State Law Commission)


Shillong: Ka skul H Elias Higher Secondary School kala rah ia ka nam lahduh ha ka Junior Boys jong ka Reliance Foundation Youth Sports 2019-20 National Football kaba long ha madan Navi Mumbai katba ka Shillong College ka la shah rem ha ka Senior Boys. Ka Shillong College Higher Secondary Section kala shah rem ha ka MSP HSS, Kozhikode da 3-2, katba kawei ka kynhun jong ka Shillong college kala shah rem da ka penalty 6-5 ha ka Dr Bhupendra Nath Dutta Smriti Mahavidyalaya na Kolkata. Ka H Elias kala pynliem da ka penalty da 2-0 ia ka Government Oriental High School na Kerala.


Ka Snem Thymmai 2020 ka Basuk Bakmen ia baroh. Khublei shibun ia I Bah Bindo M. Lanong, Ex-Speaker, Ex-Dy.CM., Ex-CEM, iba la pynlong ia ki nongpule kotkhubor ban phai biang sha ka Article kaba jrong jong nga kaba haduh 7 page A4 size. Nga ai khublei ia ki Editor baroh kiba la pyllait jaka kat ia katei ka Article kaba la bam jaka shibun eh. Hynrei kan long ka jingmyntoi ka bakhraw ia kiba buddien ia kiei kiei baroh kiba la jia hadien ba la pynrung khlem lynti (Constitution anomaly) ia ngi bad ka Ri India. Ka Sorkar India ka sngewthuh bha ia kane ka bynta, ba u Governor ka Assam, u Jairamdas Doulatram, bad u President ka India, u Rajendra Prasad, kiba da ka jingpynkup bor kaba kyrpang eh tang ia ki hi ar ngut ha ka Paragraph 19 (1) (b) (3) ki la thaw kyrkieh kyrkieh ia ka UNITED KAHSI-JAINTIA HILLS DISTRICT (APPLICATION OF LAWS) REGULATION, 1952 ia kaba la khot lyngkot ka Regulation No. 5 1952, kata, ba u Governor u soi ha ka 22 tarik April, 1952 bad u President ka India u soi ha ka 3 tarik May, 1952, kata, tang hapoh 11 sngi la dep ki kambaroh, bad tang ha ka 14 tarik May, 1952 la pynmih (published) ha ka Assam Gazette. Ka dei ia kane Regulation 1952, ba kiba bun hi kim tip ba ka don, kaba kynthup ruh ia I Bah Bindo M. Lanong, iba la ong ka para 19 (1) (b) kam ia hap bad kane kam (ILP), I da ong kumno ka khun khadduh kan kha ia ki hynmen; nga ia lade ruh nga dang tip dang haduh ka sien jop ka ba-lai ha ka bye-election (December 2016) bad ynda la shimti biang kum u CEM ha u July 2017, ba nga sa tip ba don ka United Khasi-Jaintia Hills District (Application of Laws) Regulation, 1952, kata ruh, ynda nga la pule ia ka shithi ba la phah na Secretariat ba la suh lang ha kata ka shithi ia ka Memorandum jong ka Hynniewtrep Youth Council kaba ka la ai sha u Dr.Mukul Sangma, Chief Minister ha kato ka por, kaba kynthup ia shibun bah ki jingdawa, kawei na kita ki jingdawa, kaba paw ha khmat duh, dei ka ILP. Nga la lyngnngoh balei ia ka Memorandum pan ILP yn phah sha District Council. Nga sa khot ia ka Advisory Committee ha kaba la don lang ki Legal Advisers Bah Erwin K. Sutnga, Bah Robert June Kharjahrin, bad u Secretary ka EC; dei ha kata ka meeting ba ngi sa poi ban peit ia ka United Khasi-Jaintia Hills District (Application of Laws) Regulation, 1952 kaba dei ka Ain (Act/Regulation) kaba don ha ka sla 185 jong ki Acts, Rules & Regulations of the Khasi Hills Autonomous District Council Part-1 (as amended upto 2011), kata, ka Ain ka Banyngkong eh jong ka United Khasi-Jaintia Hills Autonomous District Council (UKJHADC), tangba kam dei ba thaw ki MDC hynrei ba thaw u Governor ka Assam bad u President ka India katkum ka Paragraph 19 (1) (b) (3) kaba dei tang ma ka ka Paragraph kaba khlain bor tam jong ka Sixth Schedule ka Constitution ka India namar ka lah ban pynduh (repeal) ne pynkylla (amend) ia kano kano ka Ain jong ka Parliament ne ka Assembly ne kano kano ka ain kaba treikam ha ki jaka ka UKJHADC. Ka jingthaw kyrkieh ia ka Regulation 1952 (22 tarik April, 1952 3 tarik May, 1952) ka dei namar ka jingpynrung ia ki 25 tylli ki Khasi States ki bym pat ju don hapoh Assam, kumta kim pat ju don ha India, kumta ym shym la don kano kano ruh ka Ain jong ka Sorkar British ne Sorkar India kiba la pyntreikam ha ki 25 tylli ki Indepen-dent Khasi States, bad ba ha ka juh ka por, ka jingpyntreikam ia ka Paragraph 19 (1) (b) (b) kat kut noh (ceased to operate) tang ha ka 27 tarik June, 1952 namar ka sngi ba ki MDC banyngkong eh kin shimti ia jingsynshar (administration) na u Governor ka Assam; kumta, da katei ka Regulation 1952, da ka jingsngewthuh jingmut lypa hi hapdeng ka Sorkar Jylla Assam bad ka Sorkar Pdeng ka India lyngba u Governor bad u President ki thep ha katei ka Regulation 1952 ia ka Schedule kaba kynthup ia ki 225 tylli ki Ain ba la thaw da ka Sorkar British ha India, don kiba la thaw da ka Sorkar India, don ruh kiba la thaw da ka Sorkar Assam, ba kin long ki Ain ba la pynngat (applied) ha baroh kawei ka UKJHADC kaba thew eh hi ka dei ia ki 25 tylli ki Khasi States katkum kine ki kyntien ha ka Preamble jong ka Regulation No. 5 1952 Quote Whereas it is expedient to bring certain enactments into force in certain areas of the United Khasi-Jaintia Hills District known as the Khasi States immediately before the commencement of the Constitution of India. Unquote Kumta, ki katto katne tylli ki Ain na kita ki 225 tylli ki Ain ba la kynthup ha kata ka Thup (Schedule) jong ka RegulationNo.5 of 1952 kiba paw bha ki dei ka Indian Christian of Marriage Act, 1872, ka Eastern Bengal Frontier Regulation, 1873 (ILP), bad ka Eastern Bengal and Assam Excise Act, 1910. Lymda ka dei na ka Regulation No. 5 of 1952 ka UKJHADC kan ym lah ban thaw ia ka Ain United Khasi-Jaintia Hills District (Christian Marriage) Act, 1954 kaba da pyntreikam bha haduh kine ki sngi. Ka rai jong ka Hon ble Supreme Court kam dei halor ka jingpher ne jingduna ei ei jong ka Eastern Bengal and Assam Excise Act, 1910 hynrei ka dei ka jingpyntreikam ia ka ha ki jaka baroh jong ka UKJHADC da ka Notification kaba 8 tarik September,1961 ba la soi da u Governor ka Assam, ia kaba na ka liang I Kong Byrhien Kurkalang bad kiwei, ki la ujor (complaint) ba ka Paragraph 19 (1) (b) ka la kut naduh ka 27 tarik June, 1952 kumno ba u Governor ka Assam u dang lah ban pynmih ia katei ka Notification 8th September, 1961, bad kumno ka Regulation No. 5 of 1952 ruh ka dang treikam? Ka Supreme Court badonburom ha ka 23 tarik November, 1971 ka mynjur ba ka Paragraph 19 (1) (b) ka la kut (ceased to operate), hynrei ka Regulation No. 5 of 1952 kam iap lang bad ka jingkut noh ka bor thaw ain (legislative power) u Governor ha ka 27 tarik June, 1952, hynrei ka im kumba long kiwei kiwei pat ki ain ba la thaw (continue to operate like any other piece of legislation) tatynda yn pyniap (repeal) ne pynkylla (amend) da kawei ka ain kaba ynda thaw khnang na ka bynta kata. Kumta, ka Supreme Court, ka pynksan ia ka Notification 8th September, 1961 halor ka nongrim ba ka Regulation No. 5 of 1952 ka la pynngat (applied) ia ki 225 tylli ki ain ha ki jaka baroh ka UKJHADC (KHADC bad JHADC), kaba sah, ka dei tang ia u Governor ban Pynbna (Notify) na ka por sha ka por ia kawei ka ain na kitei ki 225 tylli ki ain kiba don hapoh ka Regulation No. 5 of 1952 na ia baroh. Kumta, haba ka Notification 8th September, 1961 ka la ksan, ka dei ia ngi ruh mynta ban kyntu ia ka Sorkar Jylla ka Meghalaya katba kum ka Article 163 ban ai jingmut (advice) ia u Governor ban Pynbna (Notify) ia ka jingpyntreikam ia ka Eastern Bengal Frontier Regulation, 1873 kumba la leh u Governor ka Assam ia ka Excise Act, 1910 bad la kubur ruh da ka Supreme Court. Kumta, kam dei ka jingsngewthuh bakla ia ka ILP Act, 1873 bad ka Excise Act, 1910 hynrei ka jingpyni nuksa, kata, haba ka bit ka biang ia ka Excise Act, 1910, ka mut ba ka bit ka biang ia ka ILP Act, 1873 kaba la don lang ha ka Regulation No. 5 of 1952. Halor kane ka nongrim, nga kdew ruh ba u President ka Ri India um lah ban shu weng ia ka Khasi-Jaintia Hills na ka Preamble jong ka Eastern Bengal Frontier Regulation, 1873 kumba la pynbna u Chief Minister ha Special Session, namar u President ban pyndonkam da ka Article 372 (2) u pynkhein ia ka Constitution ka India, kata, ba ka clause (3) jong ka Article 372 la khang sbak ba dei shuh ban pyndonkam ia ka Article 372 (20) hadien ka 1953, namar lah ban pyndonkam ia ka Article 372 (2) tang hapoh lai snem na ka snem 1950 ba sdang ka Constitution of India. Kumta ruh, ba ka jingkhmih lynti ia ka ILP da ka lynti ba la ai ia ka Manipur kan ym long namar ka long un-constitutional namar la khang ka clause (3) jong ka Article 372. Ym don court ka ban pdiang ia ka jingleh u President hapoh kita ki lai snem (1950-1953), hynrei hadien kata, ka Court kan hap shim bishar. Kumta, ka ILP hala ka kti, balei hap leit Delhi? Ia ki jaka ha ka GHADC, u Advocate General (KS Kynjing), u la dep ai jingmut ba dei ban thaw da ka ain kaba la ka jong hi (separate legislation required). H.S.Shylla, Ex-MLA


Shillong: Ka K.S.U. Pynursla Unit mynnin ka miet ka 5 /1/2020 ha ka por 10 baje hapoh ka jingialam u samla Damanbha Ryngksai u Organising Secretary ka Seng, kala ioh bat ia kawei ka kali Bolero pik-up kaba kit piat 3 ton na ka surok bah NH 40 Shillong Dawki road. La suba jur ba kane ka kali ka thmu ban shalan ia u piat sha Bangladesh. Hadien ba la ioh bat ia kane ka kali kaba kit ia kine ki piat, naka liang ka seng ka la aiti noh sha ki bor ba dei peit ia kane ka kam. Na ka liang ka seng, ngi la ioh jubab ba ia kine ki piat la don jingthmu ban shalan sha Bangladesh , la ong ka kyrwoh ka seng. Ha kajuh ka por ka seng, ka ban jur ruh ba na ki liang ki bor ba dei peit ia kane ki dei ban shimkhia bha ha kaba iadei bad kane ka kam, bad ka maham ruh ia kino kino kiba shalan khlemakor khamtam kiba dei ki marbam mardih ki dei ban husiar, namar kum kine ki jait mar ki ktah ruh ia u paidbah kup shilliang sem shillang baroh kawei ka jylla. Ka Seng kam aili iano iano ruh lada ka iohkem kum ia kine ki kam beain.


Shillong: U Bah Ardent M Basaiawmoit, ula pynrem jur, ia ka jing kren tohmet ki ministers halor ka jing dawa Inner Line Permit (ILP) ka jylla Meghalaya. U nong mihkhmat barim na Nongkrem u bah Ardent M Basaiawmoit u la ong ba ka jing kren tohket u symbud myntri rangbah ka jylla u Prestone Tynsong bad u myntri ba dei khmihia ka koit ka khiah ka jylla u A. L. Hek ka pyni shai ba kane ka sorkar mynta ka long ka ba tlot khlem shyieng budlum. U la ong ba ki jing kren jong ki arngut ki minister ka jylla ki la pyn sngewthuh bakla bad pynklumar ruh ia ki paidbah ka jylla halor ka jing dawa ILP. U la ong ruh ka long kaei kaei ka bym sngew iahap ba ki minister ba khlieh duh ka jylla kin sdang ban pynklumar jing mut ia ki paidbah wat hadien ba ka sorkar jylla ka la dep wanrah ia ka resolution ban pyntreikam ILP hapoh ka jylla. Lyngba ka jing kren jong u Prestone Tynsong bad u A. L. Hek ngi lah ban sngewthuh ba ka sorkar Meghalaya kam pat mut shisha re ban wanrah ia ka jylla hapoh ka Bengal Eastern Frontier Regulation Act 1873 u la bynrap. U la ong ruh ba ka sorkar mynta ka long ka bym don shyieng budlum ne kam nud ban ia kren bad ka sorkar India ban pyntreikam ia ka ILP hapoh ka jylla. U bah Ardent M Basaiawmoit u kyntu ia ki paidbah ka jylla ba kim dei ban shah ialam bakla ha ki jing kren jong ki miniters bad ba ki paidbah ki dei ban long ki ba pynkhreh ban ialeh na ka bynta ban ioh ia ka ILP hapoh ka jylla.


Shillong: Ka Hynniewtrep Achick National Movement, mynta ka sngi ka la leit buh ia ka dorkhas ha u Myntri rangbah ka jylla u Conrad K Sangma ban dawa ban weng noh ia u MS Rao na ka kyrdan kum u Chief Secretary jong ka Jylla Meghalaya bad ban thung noh ia u bah Hector Marwein Ha ba ia kren bad ki lad pathain khubor na ka liang u Asst.general Secretary jong ka HANM u bah Louis Dohtdong, u la ong ba ka jingthung jong ka Sorkar jylla ia u MS Roa kum u Chief Secretary jong ka Jylla Meghalaya khlem da peit iaka jing longshuwa ha ka jingtrei kam ka pyni ba ka sorkar Jylla kam khein snep ia ki briew jong ngi, u bah Hector Marwein u dei u briew u ba la biang pura ban bat ia kane ka kyrdan kum u Chief Secretary namar kat kum ka jingtrei kam u la shuwa shibun u bah Hector ban ia u MS Rao.Na ka liang ka HANM ka dawa na ka Sorkar Jylla ba kan weng noh ia u MS Rao bad ba kan thung noh mardor ia u bah Hector Marwein.


Shilong: Ki pulit jong ka East Jaintia Hills District, ha dien ba kila ioh ia ka jingtip ka ba tikna ia ka jingwan kiew ki briew ki ba na Assam sha Khliehriat ban pynpoi ia u Drok na ka liang ki kynhun pulit ka la pynap ktem bha bad ki la ioh ban kem ia arngut ki briew bad u drok u ba don 14.83 gm na ki. Ha ka ne ka jingap ktem na ka liang jong ki pulit ki la ioh ban khang kdong ia kawei ka kali maruti kaba don ia u number WB-02W-8025 kaba kitei ki ar ngut ki shong bad haba la talasi ia kane ka kali ioh ioh ban kurup ia u tei u drok. Kiba la shah kem la tip kyrteng kum u Md. Zakir Hussain Laskar bad u Imranul Hoque Laskar kiba dei na ka Katigorah District jong ka jylla Assam bad Ka jigntohkit ka dang iaid. Ia kine baroh ar ngut u Md. Zakir Hussain Laskar bad u Imranul Hoque Laskar la register da ka ejahar hapoh jong ka Khliehriat Police Station.


Nongpoh: Kawei ka Trok kit Dewiong kaba don ia u number AS-01-DD-1655, ka la kylla hapdeng ka surok NH-6 ha Nongpoh, hynrei donbok pat ha katei ka jingjia, kam shem la wanrah ia kano kano ka jingjia kaba sngewsih ne kaba wanrah ia ka jing mynsaw briew, lait noh tang ka jingjulor jong katei ka kali. La ioh jingtip ba katei ka jingjia, ka la jia mynta ka step ha ka por 4:30 baje mynstep ei ei, ha kaba katei ka trok kaba thmu ban hiar sha ki thainn Byrnihat, hynrei ka la kylla noh ha katei ka jaka kaba don mar pyrshah ka District & Session Judge ha Nongpoh.Haba iadei bad katei ka jingjia bad khamtam eh halor katei ka trok kaba kit Dewiong, na ka liang ki Pulit ka Ri Bhoi, ki la dep ban rejister case bad ka jingtohkit kan dang iaid shakhmat.


Shillong: Ka JNU Alumni, Shillong ki la ia lum ha Madan Iewrynghep, Fire Brigade ban pynrem jur ia ka jingshah thombor jong ki khynnah pule,ki nonghikai bad ki nongtrei ha Jawaharlal Nehru University, ha Delhi ha ka 5 tarik u Kyllalyngkot 2020. Haba iakren bad ki lad pathain khubor na ka liang u Moses Kharbhithain u dkhot ka JNU Alumni, u la ong ba ki wan ban pynpaw ia ka jingpynrem jur halor ka jingshah thombor ha JNU, Delhi ha ka ba ki briew ki ba sop la spain bha ki la leit rung bad shoh bad pynmynsaw ia ki khynnah pule, ki nonghikai bad ki nongtrei ka JNU ha Delhi. U la ong ruh ki pynrem ia ka briew ka AVBP kiba dei ki Youthwings jong ka BJP ki ba la leit ban thombor ia ki khynnah ka JNU. Kumba ngi iohi ba kumba ar bnai mynta la don ka jingiakhih jong ki khynnah pule ka JNU ban pyrshah ia ka jingthmu jong ki nongpyniaid ka JNU ban pynkiew ia ka bai pule kum ba 200 shah ula ong shuh. U la ong ruh ba kum uwei u khynnah pule u ba la lait na ka JNU,u lap ba ka JNU ka dei ka wei na ki University kiba pdiang ia ki khynnah ki ba kham duna ka jingioh jingkot kiba wan ban pule ha kane ka shlem pule, hynrei ka jingleh jong ki nongpyniaid bad ka Sorkar India ha kaba ka la thmu ban pynlong ka jaka pule tang ia ki khynnah ki babit ba biang. Kumta na ka liang jongngi ngi dawa ba kin kem noh mardor la ki dei na kano kano ka kynhun ruh bad ngi dawa ruh ia ka JNU Administration ba kan weng noh mardor ia ka rai ban pynkiew ia ka bai pule ha JNU u la ong. Ha kawei ka liang ki khynnah pule jong ka North East Hill University ruh mynta ka sngi ki la pynpaw ia jing pyrshah jur halor ka jing shah thombor jong ki khynnah pule ha JNU ha Delhi. Ha ba ia kren bad ki ladpathain khubor u samla Yoshuwa Lyngdoh, u la ong ba ki pynrem jur ia ka jingthombor jong ki riewrunar ha kaba ki la leit rung bad shoh pynmynsaw ia k khynnah pule ki nonghikai bad nongtrei ka JNU na ka liang jongki, ki pyni ia ka jingiatylli bad ki khynnah pule jong ka JNU .


Shillong: Ki MDC ka United Democratic Alliance (UDA), ki dawa ban wanrah noh da ka dorbar ba kyrpang hapoh ka Khasi Hills Autonomous District Council (KHADC). Mynta ka sngi ki MDC jong ka UDA ha ka jing ialam da u Chief Executive Member (CEM) barim u Teinwell Dkhar ki la leit ban ia kynduh ia u myntri rangbah ka jylla u Conrad K Sangma ban dawa na u lat ka jylla u R.N. Ravi ban wanrah noh ia ka dorbar ba kyrpang hapoh ka KHADC. Ha ba kren bad ki lad pathain khubor u CEM barim u bah Teinwell Dkhar u la ong ba ka UDA ka kwah ba ka sorkar Meghalaya ka dei ban kyntu ia u lad ka jylla ban wan rah noh da ka dorbar kyrpang hapoh ka KHADC. Ngi la don ia ka jing bun paid hapoh ka District Council na ka ta ka daw ngi dawa na u lat ban wanrah noh da ka dorbar ba kyrpang khnang ban don noh ka jing ia jied EC thymmai hapoh ka KHADC u la bynrap. Kumba shu pynkynmaw lyngba ka jing wan kyrshan jong ar ngut ki MDC kata ka kong Grace Mary Kharpuri bad u Batskhem Ryntathiang ka United Democratic Alliance (UDA) ha ka jing ialam da u Teinwell Dkhar ka don 16 ngut ki MDC bad ka United Democratic Forum (UDF) ha ka jing ialam u Latiplang Kharkongor ka don sa 12 ngut ki MDC khlem u Chairman ka KHADC u P. N Syiem.


Nongpoh: Uwei u runar uba la shah kem ha ki pulit, namar ka jingshah kynnoh ba u la donkti ha ka ban leh beijot ia kawei ka tymmen briew kaba la 70 snem ka rta, u la lait phet noh na kti ki Pulit, ha ka por ba ki dang thmu ban rah leh Medical ia u sha Hospital ha Nongpoh. Utei u runar uba la shah kynnoh ba u la leh beijot ia katei ka tymmen briew, Goya Khymdeit 35 snem ei ei, na ka shnong Umden Nongtluh, ha kaba la kynnoh ba u la leh ia katei ka kam sang ka dei mynha ka 30 tarik u Nohprah ha ka por 3 baje eiei janmiet, ha kawei ka shnong kaba don ha ki thainn Umden. Ka khana halor katei ka jingjia, ka la long kaba kham kyllain, namar katkum ka jingtip kaba la iohlum jingtip, la ong ba ki la don kiba ha iing jong utei u rangbah uba la shah kynnoh ba u la donkti ha katei ka kam bymman, kiba la byrngem ia ki briew kiba thmu ban iarap ia katei ka lanot bad halor kata la don uwei u Rangbah uba la tip kyrteng kum u Sylvanus Malai, u la shah ktah kti ha arngut ki runar, namar ka jingleit iarap jongu ia katei ka tymmen, ha kaba kitei ki runar ki bom ia u da ki kynja tyrnem na khlieh tad haduh ba utei u rangbah un mynsaw bad mynta u dang don hapdeng ka jingshah sumar ha Bethany Hospital Nongpoh. Ia kitei ki arngut ki runar, kiba ia u Jacky Khymdeit bad u Bison Khymdeit, kiba la donkti ha ka ban ktah kti ia utei u rangbah, kiba la shah kem noh ha ki pulit ka Ri Bhoi. Shuh shuh, la ong ruh ba tang mar ia bna paidbah halor katei ka jingshah leh beijot ia katei ka tymmen, kiba ha iing jong utei u runar, ki la leit ban kren iasuk bad kiba ha iing jong katei ka lanot, hynrei kiba ha iing jong katei ka Lanot ha ryngkat ka synranlang ki dkhot ka HYC Umden, ki la kyntait ia katei ka jingwad kren iasuk bad kaba la pynlong ruh ia kiba iing lem bad ki dkhot ka HYC ba kin leit ujor ejahar pyrshah ia utei u Runar uba la shah kynnoh donkti ha katei ka kam pohjait pohrati. Kumta kiba ha iing ha ryngkat ki Nongialam ka HYC, ha ka 31 tarik u Nohprah, ki la leit ban buh ejahar ha Nongpoh Police Station bad kaba long ruh ia utei u runar ba un leit aiti noh ialade hakhmat ki pulit shwa ban poi katei ka ejahar na ki ba ha iing bad HYC. Haba iadei bad katei ka jingjia, na ka liang ka HYC, lyngba u Bah Hercules Suting, u la pynrem ia utei u runar, uba la nud ban leh ia katei ka kam sang pyrshah ia katei ka tymmen, ia kaba la lah ruh ban khot kum i Meirad. Ha kajuh ruh ka por, na ka liang ka HYC ka la kyntu ia ki Pulit ka Ri Bhoi, ba ki dei ban thwet jur bad ban kem noh ia utei u runar, uba la nud ban phet na kti ki Pulit bad uba dang phet rieh kat haduh kine ki sngi, ha kaba ka seng hi ka sngew ba utei u runar u la leh shisha ia katei ka kam pohjait, kaba la pynlong ia u ba un phetrieh na kti ki Pulit.


Shillong: Ka Congress ka kynnoh ba ki MDC ka NPP, ki la rahbor ia u MDC ka seng Congress. Katkum ki khu bor ba ioh lum na thainn Garo Hills u MDC na ka Garo Hills Autonomous District Council (GHADC) jong ka seng Congress u Boston Marak u la shah rahbor mynnin ka meit kumba 11 shiteng na ing sah jong u na Tura. Haba kren bad u Rupang u MDC jong ka 1-Siju Konstitwensi u Kenedick S. Marak u la iathuh ba katkum ka jing iathuh ka lok u Boston Marak lyngba ka ejahar la ong ba ha ka meit 7 tarik kyllalyngkot 2020 ar ngut ki MDC ka NPP, lem bad u Benedict Marak u ba dei ruh u MLA bad MDC ryngkat ka jing synran lang u MDC ka Wagesik u Sengnal Sangma ki la wan sha ing jong ki bad ki la ialam lang ia u. U Kenedick S. Marak u la ong ruh ba ka lok u Boston Marak ka la dep ai ejahar pyrshah ia ki MDC ka NPP halor ka jing jah u Boston Marak hapoh ka Araimile Beat house. U la ong ruh ba katkum ka jing iathuh ka lok u Boston Marak, u Boston Marak u phone ia ka na uwei number bad u la ong ruh ba ki mut wan sha Shillong. U MDC ka 1-Siju u Kenedick S. Marak u la ong ruh ba na ka liang ka seng ka khlem pat ai ejahar namar ba la dep ai lypa da ka lok u Boston Marak. U la iathuh ruh ba ka seng ka la dep kyntu ia ki bor pulit ban shim khia halor kane ka jing jah jong u Boston Marak bad ki pulit ruh ki dang pynlong ia ka jing tohkit ba kham bniah.


Shillong: Ka ing bishar ba khlieh duh ka ri India kata ka Supreme Court ka la kyntait ia ki mukotduma lane ka Public Interest Legitation (PIL) ba wanrah da u Rakbirthson D. Sangma bad u Tapan Jyoti halor ka jing pyrshah jongu ban die ia u dewiong ba la dep tih lypa lyngba ka e-auction ha ka jylla Meghalaya. U Rakbirthson D. Sangma na thainn rilum Garo Hills lem bad u Tapan Jyoti, na ka jylla Assam ki la ai da ka mukotduma halor ka jing die ia u dewiong da ka sorkar Meghalaya ryngkat ka jing ia treilang bad ka Coal India Limited. Ha ka mukotduma kine baroh ar ngut ki dawa na ka Supreme Court ba dei ban khang ia ka sorkar Meghalaya bad dei ban ailad tang ia ka Coal India Limited ban die ia u dewiong lyngba ka e-auction. Na ka liang ka Supreme Court mynta ka sngi ka la kyntait ia baroh ar tylli ki mokutduma bad kane ka la pynlong ia u Rakbirthson D. Sangma bad ia u Tapan Jyoti ban weng noh ia ki mokutduma halor ka jing die ia u dewiong ha ka jylla Meghalaya.


Shillong: Ka All Meghalaya Dancers Association ka dap da ka jingsarong bad ka jingkmen na ka bynta ka samla Great Mercy Langte, kaba leit ban iakhun haduh arsien ha ka jingiakop pyni dur bhabriew bad ka la wanrah shisha ia ka nam bad ka burom ia ka jylla Meghalaya. Ka All Meghalaya Dancers Association kam dei tang kawei ka seng kaba peit tang ia ki nongshad ne ki nongrwai hynrei ka kloi ban kyntiew ruh ia kano kano ka sap kaba ki khun samla ki don ban wanrah nam ia ka jylla hi baroh kawei bad ka ju iaid ruh kylleng ban thud ia ki riewdonsap bad ha kaba iadei bad ka samla Great Mercy Langte kaba la leit iakhun ia ka Miss India Black Carpet ka la ioh ban rah ia ka nam Miss India Goodness Ambassador ryngkat ka pansngiat la shah pyndeng bad ka jingaisngewbha ha katei ka sngi ha Nongbah Guwahati jong u bnai ba la dep 2019. Kumban pynkynmaw ka samla Great Mercy Langte ka la iakhun ruh ia ka ia ka Miss Popular jong ka Fashion Wizard Mega Model Hunt jong ka ri India baroh kawei mynshem snem bad ia la long ruh ka Model jong ka Loreal Company. Ka samla Great Mercy Langte ka dei kaba shong ba sah ha ka shnong Nongnah South West Khasi Hills bad ka dei ruh kawei ka nongshad ba tbit jong ka AMDA kumjuh ruh ka nongrwai kaba la jop teng ia ka Meghalaya Superstar Season-II ha ka jingiakop rwai.


Shillong: Ka Meghalaya Lokayukta, ka dawa ban tohkit da ka Crime Bureau of Investigation (CBI) pyrshah ia ka jing bamsap ki tnad bapher bapher ka sorkar Meghalaya ha ka ba dei bad ki jing shalan ia ki mar na ka jylla sha ka ri Bangladesh. U chairperson jong ka Meghalaya Lokayukta u P.K Musahary u la dawa ban wanrah da ka CBI ban tohkit hadien ka jing pule bniah bha ia ka ejahar ba la wanrah da u Abhijit Basumatary u ba dei ruh u nong shong shnong ka jylla Meghalaya. Ha ka ejahar u Abhijit Basuma tary u la pynshai ba ka jing bamsap ka don ha ki tnad ki ba kynthup ha ka Land Customs Station ha ka Police Department, ha Transport ha ka DMR bad ha ki tnad treikam jong ka jylla bad kata ha ka Central bad State Tax Department bad ha kiwei kiwei ruh. Ha ka ejahar u Abhijit Basumatary u la kynnoh ruh ba namar ka jing ia dei jing mut ki nongkhaii bad ki ophisar na bun tylli ki tnad ka pynduh nong ia ka sorkar Meghalaya haduh 100 klur naduh u snem 2015. Kane ka jing bamsap ka long ha ka liang khaii ia u kwai, dewiong ki maw bad ki shyiap sha ka ri Bangladesh. U Abhijit Basumatary u la kynnoh ba kane ka jing bamsap ka la sdang naduh u snen 2015. Na ka liang u chairperson jong ka Meghalaya Lokayukta u P.K Musahary u la ong ba ka Lokayukta lyngba ka ejahar ka ioh jing tip ba don ki ophisar na bun tylli ki tnad treikam ka sorkar jylla ki shim pisa na ki trok ba kit tiar sha Bangladesh khlem da pyndonkam pat ia ka slip ne ka money receipt ha ki khyrdop. U chairperson ka Meghalaya Lokayukta u P.K Musahary u la pynmih ia ka hukum ba ka CBI kadei ban pynlong ia ka jing tohkit hapoh ka 15 sngi.


Shillong: Ki shipai Border Security Force (BSF), ki kynnoh ba ki lah ban donkti lang ki briew ka jylla ban iarap ia ki khar Bangladeshi ban hiar thma ia ki shnong khasi ha ka thainn West Jaintia Hills. Kumba shu pynkynmaw ha ka 4 tarik kyllalyngkot 2020 kumba 12-14 ngut ki khar Bangladeshi ki la hiar thma ia ki paidbah khasi ha ka shnong lad darang bad ki la rahbor bad pynmynsaw ia ar ngut ki briew. Kine ki juh ha ka step phyrngap jong ka 8 tarik Kylla lyngkot 2020 ki la hiar thma sa ia ka shnong Amdoh bad ki la pyn mynsaw ia argut ki shipai BSF bad ia uwei u riew paidbah. Kat kum ki khubor na ka liang jong ka BSF ki la ong ba ka BSF ka suba jur ba lah ban donkti lang ki trai shnong khasi ban iarap lem ia ki khar Bangladeshi ban wan kiew sha poh u pud u sam ka jylla. Ngi suba jur ba ki khar Bangladesh ki ioh jing iarap na ki khasi namar kumno kin shu tip lano bad haei kin hiar thma ne lute ia ki trai shnong ha ka thainn la kynnoh u nong ai khubor ka BSF. U la ong ruh ba lada ki khar Bangladeshi kim ioh jing iarap na ki trai shnong kin nym nud satia ban wan da ki phew ngut sha ki shnong khasi ban hiar thma ia ki paidbah ne ia ki shipai BSF. Ka BSF hadien ka jing jia ha ka 8 tarik kyllalyngkot 2020 ka la nang pynkhlain ia ki shipai bad ka la pynlong ruh ia ka jing iaid pahara man ka meit khamtam ha ki thainn Dawki, Bakur hapoh ka West Jaintia bad kumjuh ha East Khasi Hills. Na ka liang ka BSF ka la thoh ruh sha ka Border Guards Bangladesh (BGB) jong ka ri Bangladesh ban pynshai ia ki halor ka jing wan hiar thma ki briew na ka ri Bangladesh ia ki shnong India. Ka BSF ka la dawa ruh ia ka BGB ba dei ban kem mardor ia ki briew ka Bangladesh ki ban wan rung tuh bad ban hiar thma ia ki briew ha ka jylla. Haba kylli shaphang ka jing kynnoh ba ka jing wan hiar thma ki khar Bangladesh dei namar ka jing tlot ka BSF, u nong ai ktien ka BSF u la ong ba ki paidbah kim dei ban kynnoh tang ia ka BSF namar bun ki khappud kim don satia ia ka jing ker sainar ba pura bad kane ka pynsuk bha ia ki khar Bangladeshi ban wan kiew sha ka jylla Meghalaya. Na ka liang ka BSF ka la thoh sha ka sorkar kmie ka ri India ba dei ban phah shipai shuh sha ki khappud ka jylla khamtam ha ki thainn West Jaintia bad East Jaintia Hills.


Shillong: Mynta ka sngi ka Confederation Of Meghalaya Social Organisation ka la pynlong ia ka jingialang halor ban iamir jingmut halor ban pyrshah ia ka jingpyn slem jong ka Sorkar pdeng ban ai jingmynjur ban pyntrei kam ia ka Inner Line Permit ha ka jylla Meghalaya. Ha ba ia kren bad ki lad pathain khubor, na ka liang u Chairman ka COMSO, u bah Robertjune Kharjahrin u la ong ba ngin iaid pynpaw ia ka jingpyrshah ia ki Union Minister lada ki wan sha kane ka jylla jong ngi kane ka long kum ka jingpynpaw ia ka jingpyrshah ia ka jingpynslem jong ka Sorkar Pdeng ba kam pat lah ban ai ka jingmynjur ban pyntrei kam noh ia ka ILP ha ka jylla. U la ong ruh ba ka Sorkar Jylla kan ym lah ban shu sait kti ha kane ka bynta, tang ba la dep pdiang ia ka ILP ha ingdorbar jong ka Jylla khlem da buddien ban ioh ia ka ILP ha ka Jylla. U la ong ba ki minister kat haduh mynta ki sngi ki dang bun ki bym pat wan wat ha ki ophis trei kam ruh bad kane ka pynpaw ba ki khlem shim khia eiei ruh em ba buddien ban ioh jingmynjur kham kloi na ka bynta ka ILP. Na ka liang ka COMSO ban pynpaw ia ka jingpyrshah ia kane kin leit ban pynpaw ia ka jing pyrshah jong ki ha man ki jaka ba ki myntri sorkar jylla kin don ka jingialang.


Ma Editor, Nga kyrpad ba phin sngewbha ban pynmih ia ka Press Release jong nga kaba nga la phah ha ka8.1.2020 bad phah biang harum namar u paidbah un sah ha ka jingdum ka bakhraw lada khlem pynshai ia ka jingbym iohi jong i Bah Bimdo M. Lanong ba ka rai jong ka Supreme Court kam dei halor ka Excise Act, 1910 hynrei directly hi ia ka Regulation No. 5 of 1952. Ka dei ka ishu ba u oaidbah u dei ban ioh ia ka jingpynshai kaba janai bad pura. Khublei Bah H.S.Shylla PRESS RELEASE dt. 8th Jannuary 2020 Nga da sngewnguh shisha ia I Bah Bindo M. Lanong, MDC iba aiti shisha ia ka por ka bor jong I ban ia thir janai halor kane ka issue kaba kyrkieh bad donkam eh jong u paidbah ia ka ILP. Lyngkot katba lah ngan ai ia kane ka jingpynshai halor ka mat kaba dang sahteng kaba I Bah Bindo I la kdew Quote Ka rai ka Supreme Court 1972 halor ka ain khaii kiad hapoh ka Eastern Bengal and Assam Exice Act 1910, kaba iadei bad ka sorkar Meghalaya bad ka Byrhien Kurkalang, kam don bynta ei-ei bad ka ain Eastern Bengal Frontier Regulation 1873 kaba iadei bad ka permit ILP, kumba la dep pynshai ha ki kot khubor. Unquote ba la mih ha u Mawphor, Kynjatshai ha ka 8 tarik January 2020. Ka jingynbeit banyngkong hangne ka dei ia u snem, kata, ym dei 1972 hynrei 1971 (23 tarik November) ba mih ka rai jong ka Hon ble Supreme Court. Ka dei shisha ba I (L) Kong Byrhien Kurkalang bad kiwei te ki wit ia ka Eastern Bengal and Assam Excise Act, 1910 namar ka ktah ia ka jingkamai jong ki, hynrei u Pleader jong ki haba u leit ban ujor hakhmat ka Gauhati bad Nagaland High Court badonburom ha kata ka por, um ujor ia ka Excise Act, 1910 hynrei u ujor ia ka United Khasi-Jaintia Hills District (Application of Laws) 1952 ba la khot ka Regulation No. 5. of 1952 kaba pynkup bor ia u Governor ban bthah (direct) ia kano kano ain (225 tylli baroh) kiba la shah kynthup ha ka Thup (Schedule) jong ka Regulation No. 5. of 1952 Quote 2. Application of laws to United Khasi-Jaintia Hills District The Governor of Assam may, by notification in the Official Gazette, direct that any of the laws specified in the Schedule annexed to this Regulation, as amended up-to-date, shall extend, and have effect, in so much areas of the United Khasi-Jaintia Hills District which were known as the Khasi States immediately before the commencement of the Constitution of India, or part thereof, hereinafter referred to as the said areas , and for this purpose different areas and different dates may be specified for different laws. Unquote Ka jingujor ka long ba kane ka Regulation No. 5. of 1952 la thaw katkum ka Paragraph 19 (1) (b) ka Sixth Schedule kaba kut noh ka bor jong ka tang mar shu shimti ki MDC ia ka jingsynshar na u Governor ha ka 27 tarik June, 1952, kaba pyni ba u Governor u duh noh ia ka bor thaw ain katkum ka para 19 (1) (b) bad ba kane ka ain Regulation No. 5 of 1952 ruh ka iap lang noh. Ka High Court badonburom ruh ka kubur ba u Governor um don bor ei ei shuh bad ka Regulation No. 5 of 1952 ruh ka la iap lang noh. Kumta, ka jingpyntreikam ia ka Excise Act, 1910 ruh ka duh noh ha ki jaka jong ka United Khasi-Jaintia Hills Autonomous District Council. Halor kane ba ka Sorkar Jylla Meghalaya (Sub-State) ka leit ban appeal sha Supreme Court badonburom, bad ba ka Supreme Court ka sa buh ia kane ka jingkynthoh Quote The appeals, thus raise the question of interpretation of paragraph 19 (1) (b) and the scope and extent of the power of the Governor thereunder. Unquote ha bynta bakhadduh jong ka paragraph banyngkong jong ka rai jong ka. Kumta ruh, ka jingpyni-nia jong ka Hon ble Supreme Court ha baroh ki 19 tylli ki paragraph jong ka rai jong ka, ka long beit halor kitei ki kyntien haneng, kata, ym halor ka Excise Act, 1910, namar ka Excise Act, 1910 kan ioh treikam ne kan duh treikam ha ki jaka jong UKJHADC ka dei ha ka jingiap ne jingim jong ka Regulation No. 5 of 1952 ba la thaw katkum ka Paragraph 19 (1) (b) (3) ka Sixth Schedule. Kumta, katei ka jingthoh jong I Bah Bindo M. Lanong, MDC ba I ong ba ka rai jong ka Supreme Court halor ka mokotduma I Kong Byrhien kam don bynta ei ei bad ka ishu ILP kam ieng. Ka Hon ble Supreme Court ka da kren shai kdar katne Quote 18. .. The power of the Governor to legislate ended when the District was constituted. But the power conferred thereunder on the Governor to bring into force the laws set out in the Schedule continued and would continue so long as the Regulation remained on the statute book. That being the position, the notification, dated September 8, 1961, though issued after the power under paragraph 19 (1) (b) had ceased, was validly made as the power to issue such a notification under the Regulation did not lapse since the Regulation itself continue to operate. Unquote Kumta, ka shai kdar ba na kane ka rai jong ka Supreme Court badonburom, ba u Governor jong ka Meghalaya ruh u lah lada u mon ban pynmih noh ia ka Notification ba la pynjari ia ka Eastern Bengal Frontier Regulation, 1873 (ILP) ban treikam noh ha ki jaka baroh jong ka United Khasi-Jaintia Hills Autonomous District Council kaba mynta la phiah ha ki ar tylli ki District Council (KHADC bad JHADC), namar ki kyntien power conferred on the Governor .. ki thew ia katei ba la thoh haneng jong ka Regulation No. 5 of 1952 2. Application of laws to United Khasi-Jaintia Hills District The Governor of Assam may, by notification in the Official Gazette, direct that any of the laws specified in the Schedule annexed to this Regulation .. . Kumta, ban dang leit thlia biang ia ka Sorkar Pdeng (Central Government) ia ka kam kaba la dep pynbiang nadong shadong bad khamtam kaba la dep iaid lyngba ka jingbishar jong ka Supreme Court badonburom jong ka Ri India, ka long tang ka jingleh khun-jakai. Ka Parliament ka la rai ba ha Meghalaya ba dei ka Jylla ba don ka Sixth Schedule la pyllait na ka jingpyntreikam ia ki kyndon CAA 2019 [6B (4)] kumba la pynbeit I Bah Bindo M. Lanong, MDC. Kumta, kam dei ia Sorkar Jylla ban phah ia ka Resolution namar ka dei ia ki District Council ban phah ia ka Resolution jong ki, kata ruh, ym shuh sha ka Sorkar India hynrei tang sha u Governor uba bat ia u shabi jong ka Regulation No. 5 of 1952 But the power conferred thereunder on the Governor to bring into force the laws set out in the Schedule continued and would continue so long as the Regulation remained on the statute book. Ka GHADC kan hap ban phah la ka jong hi ka resolution sha u Governor namar da ka Repealing Act, 1897 kumba la thoh shai kdar da u Dr. Milton S. Sangma, la pynduh ia ka ILP ha Garo Hills naduh ka por jong ka Sorkar British ha India. U Advocate General barim ka Meghalaya, Bah K.S.Kupar, Advocate, ruh u la dep ai jingmut ia ka High Level Committee on Influx ba ka donkam da separate legislation halor ka ILP ia ka Garo Hills District baroh kawei. Ka jingkyrmen kaba u Chief Minister u buh ban ioh ia ka ILP tang da ka Notification ban pynmih u President ka Ri India katkum ka bor ba la pynkup ha ka Clause (2) jong ka Article 372 kumba la ai ILP ia ka Jylla Manipur ha ka 11.12.2019 ka long kaba ym lah ban mutdur namar tang ha ka Clause (3) la thoh ia kine ki kyntien kiba shai kdar Nothing in clause (2) shall be deemed (a) to empower the President to make any adaptation or modification of any law after the expiration of (three years) from the commencement of the Constitution. Unquote Kumta, ka shong eh mynta ha ki 60 ngut ki MDC jong ka KHADC bad JHADC ban shim ia ka jingkitkhlieh ban pynioh ha ngi ia ka ILP namar ki dei ma ki ki nongri nongsumar ia ka Sixth Schedule. Ki 60 ngut ki MLA ki lah tang ban iarap ia kaba ki 60 ngut ki MDC ki donkam, kata, ba ka Sixth Schedule kan iaid na khmat, ka First Schedule kan bud nadien. Ki 60 ngut ki MLA kumba ki la pynpaw da ka Resolution ha ka 19.12.2019 kumta ruh, kin ai jingmut (advice) ia u Governor lyngba ka Council of Ministers ba la ialam da u Chief Minister ban shah shkor ia ka jingpan jong ki 60 ngut ki MDC. Haba iaid hi da ka lynti jong ka Ain, ka bor ka shong tylli ha ki Nongmihkhmat ba la shah jied (Elected Representatives). Ki paidbah ki la pynpaw ia ka jingkwah dik dik jong ki ban ioh noh ia ka ILP naduh ka snem 2013 haduh mynta. Nga kyrpad namarkata, ia I Bah Bindo M. Lanong, MDC uba ka Ri bad ka Jaidbynriew hi baroh kawei ka la tip bha shaphang jong I, kata, ba I long u khaw-pyni ia baroh ki Nongialam bad Nongmihkhmat kiba la leit noh naduh ka por ialeh Hills State, ba in lum in lang ia baroh ki MDC ka KHADC bad JHADC bad leit ban ia kynduh ia u Governor ka Jylla Meghalaya, Shri R.N. Ravi, u briew uba kynjai bad uba sngewthuh bha ia ka jinglong-khunswet jong ki Riewlum rit paid, ba un pyndonkam ia ka bor ba la pynkup kyrpang ha u [Paragraph 19 (1) (b)] kaba la pynkha ia ka Regulation No. 5 of 1952 bad ioh ia ka jingpynskhem wat na ka Hon ble Supreme Court, bad ruh katkum ka Article 163, ba un pynmih noh ia ka Notification ba la pyntreikam ia ka Eastern Bengal Frontier Regulation, 1873 ha baroh ki jaka jong ka KHADC bad JHADC, kaba long ka jingpynskhem ia ka Article 19 (5) bad Article 29 jong ka Constitution ka India. Ka jingaidaw ba ka Meghalaya ka dei ka jaka iaid lyngba jong ka North Eastern States kam ieng, namar kata ka jingiaid lyngba kan long khlem jingpynwit wat lada la pyntreikam ia ka ILP, kata, iaid lyngba khlem ILP; kumjuh ruh ia ki lok Garo ym donkam shim ILP, kata, ba ki long hi kum ma ngi. Hadien kane I Bah Bindo M. Lanong, MDC, in hap ban leit noh kum u MP Raja Sabha nangne na Meghalaya bad pyllait noh ia ka kam Nominated MDC, namar na ki Riew-rim baroh dei tang ma I uba dang long active. Kum ka jaidbynriew barit paid bad sahdien bad duk ruh, ngin hap ban tei mot sahnam ia u Governor Jairamdas Doulatram, u President Rajendra Prasad bad kumjuh ruh ia I Rev. J.J. Nichols Roy kiba la pynioh ha ngi ia ka Sixth Schedule kaba don ia ka Paragraph 19 (1) (b) (3). Kumta ruh, ia ka Regulation No. 5 of 1952 ngin ym shah iano iano ruh ban mushlia long katba long, namar ka long ka synjat jong ka jingrung jong ki 25 tylli ki Khasi States hapoh jong ka Ri India, kata, lada ka Sorkar India ka pynduh ia ka Regulation No. 5 of 1952 ka mut ba ka kwah ba ngin mih noh na ka Ri India.


Shillong: Halor ka jingmih khubor ia ka jing thmu jong ka Party BJP jong ka jylla Meghalaya ba ka kwah ban leit pynshai paidbah ban kyrshan ia ka CAA na ka liang u Chairman ka COMSO u bah Robertjune Kharjahrin, u la ong ba ka party BJP ha Meghalaya ka long ka party kaba kulmar jingmut namar ki MLA ka BJP shiphang ki la ong ba ki pyrshah ia ka CAA bad ki kwah ia ka ILP ha ka Jylla hynrei ha ka wei ka liang pat ki ong ba ki kwah ban leit pynshai paidbah ban kyrshan ia ka CAA kane ka pynpaw ba ki ialade ruh kim pat shai la kin pyrshah ia ka CAA ne kin kyrshan ia ka CAA ruh kim sngewthuh. U la ong ruh ba ka jingthmu jong ki ba kin leit pyrshai ia ki paidbah ban kyrshan CAA kan ym trei kam namar ia lade ruh kim pat shai kumno kin leit pynshai ia ki paidbah. Na ka liang jong ngi,ngi kyntu ia ki ba kin pynshai shuwa ia lade ba ki kyrshan ne ki pyrshah ia ka CAA namar ba ka dei ka party ka ba shubud ia ka hukum jong ki nongpyniaid jong ki.


Shillong: U Tathagata Roy kum u lat ka jylla Meghalaya, u lah ban wan phai biang, hadien ka jing ia kynduh ia u myntri kam pohing ka ri India u Amit Shah ha nongbah Delhi. Kumba shu pynkynmaw u Tathagata Roy u la shim shuti khlem buh naduh ka 16 tarik nohprah 2019 bad la wan shimti noh da u R. N Ravi u ba dei ruh u lat ka jylla Nagaland kum u lat ba shipor jong ka jylla Meghalaya. U Tathagata Roy u lah dei ban wanphai biang sha ka jylla kum u lat ba pura jong ka jylla Meghalaya ha ka 3 tarik kyllalyngot 2020 hynrei ha ka 4 tarik kyllalyngkot u la pynjlan biang ia ka shuti jong u. Na ka liang ka sorkar Meghalaya kam pat lah ban pyn thikna ia ka jing wan phai biang u Tathagata Roy sha ka jylla.


Shillong: Ka dorbar kyrpang ka ing dorbar ka jylla kan long ha ka 20 tarik Kyllalyngkot 2020 na ka bynta ban pdiang bad mynjur ia 126th Amendment Act, 2019 ba la mynjur da ka Lok Sabha bad Rajya Sabha ha ka dorbar tlang ba la dep. Kane ka Act ka thmu ban pynjlan ia ka jingai bhah kyrpang ia ki jaitbynriew Schedule Tribe bad Schedule Caste sa shiphew snem hadien ba ka jingai bhah kala kut ha ka 25 tarik Kyllalyngkot 2020 hadien 70 snem naduh ba la pyntreikam ia ka Riti Synshar ka ri hadien ba la ioh ia ka jinglaitluid. Kane ka Act kan ai bhah ruh ban sieh MP ia ki briew kiba dei kita ki Anglo-Indian ha Lok Sabha bad ha ki ing dorbar ki jylla.


Ka la don ka jing ia khih paidbah ha Iran hynnin ka miet, ha kaba la dawa ba U Ayatollah Seyed Ali Khamenei, u dei ban hiar shuki noh shi syndon bad katei ka dei halor ka jing mynjur jong ka sorkar Iran, ba ka la siat ia ka liengsuin Ukraine bad kaba la pyniap ei ia 176ngut ki briew. Ki riew paidbah, kiba don da ki hajar ngut, ki la ia mih ha surok hynnin ka miet bad kitei ki la pyrta down with the dictator ngi pynrem ia u nongsynshar thombor bad shame on IRGC [Revolutionary Guard], let the country go ka kam bieit jong ka IRGG, ai ia ka ri ba kan iaid shakhmat . Ka la don ruh ka jing ia pyrta paidbah ha Sharif University, ha kaba la ong commander in chief, resign! lane heh duh shipai hiar shuki ha kaba ki la rah ia ka dur jong U Qassem Soleimani, uba dei u heh jong ki shipai Guard s Quds Force, uba la iap ha ka jingsiat nam ding ka US. Ka liengsuin jong ka Ukraine, ka la hap ha ka step jong ka sngi hat majai bad ka Iran, ka kam ba katei ka jingsiat ia katei ka liengsuin, ka dei ka jingsiat bakla jongki, namar ka jingialeh thma bad ka America. U President ka Iran, U Hassan Rouhani, u kam ba ki shipai jong katei ka ri, ki la siat pynhap ia katei ka liengsuin, da kaba ki kum mutdur ba katei ka liengsuin jong ka America.


Shillong: U nongialehkai kriket ka Meghalaya u Dipu Sangma u la kamai spah ron ha ka jingiakhun ka Ranji Trophy pyrshah ia ka Mizoram ba long ha Kolkata mynta ka sngi. U Dipu Sangma, u la tied 114, kaba dei ruh ka jingkamai spah ron kaba nyngkong, ha kaba ka Meghalaya ka kamai 414/4. U Guest player u Ravi Teja u kamai (119) bad u Sanjay Yadav (107). Ha ka jingiakhun, u Tengchan Sangma (38) u kamai. U Dipu Sangma tied 16 ki saw, bad ar ki hynriew bad u dei u nongkamai ba heh tam ka Meghalaya ha ka Ranji Trophy.


Nongpoh: Myn sngi Saitjain, ki dkhot ka FKJGP, Mawhati Circle, ki HYC ka Mawhati lem bad ki nongialam ka Synjuk Rangbah, ki la leit ban pynher krad ia ki bar jylla, kiba la wan ialam da ki briew ka Dhar Construction, kiba la wan ialam sha katei ka thainn ban phah trei ia ka surok na Kdohhati sha Mawrathud. Ki nongialam ka FKJGP, ia kaba la ialam da u Samla Shanlang Diengdoh, President ka FKJGP, Mawhati Circle, nangta u Bah Shanbok Marsynting, nongialam ka HYC, u Bah K. Kharlukhi, Finance Secretary ka Synjuk ki Rangbah shnong ka thainn Mawhati, lem bad kiwei, ki la leit ban beh krad ia kitei ki bar jylla, namar ba ki la wan trei sha katei ka jaka, khlem da don ia ki kot ki sla kiba biang. Halor katei ka jingpynher krad ia kitei ki nongtrei bar jylla ka Dhar Construction, u Samla Shanlang Diengdoh, u la ong ba ha kaba nyngkong ki la ioh jingtip ba ki briew ka Dhar Construction, ki la wanrah da kitei ki nongtrei bar jylla ha katei ka thainn, na ka liang jong kitei ki nongialam seng bad nyngkong kim pat pan ia ki kot ki sla, hynrei ki la leit ban ong ba ki dei ban pynphai biang ia kitei ki bar jylla sha ka jaka kaba ki wan, namar hapoh jong katei ka thainn ki don bun ki samla Khasi kiba lah ban trei ia ka kam kaba yn sap hah trei ha kitei ki bar jylla. Haba ngi la leit ban phah pynphai ia kitei ki bar jylla, ki briew kiba la wan ialam ia ki, ki la mynjur ban pynphai biang, hynrei tang katto katne por, kim shem la phah ia ki sha ka jaka kaba ki wan, pynban ki la thmu ban leit phah rieh ha kaei ka jaka, ong u Samla Shanlang Diengdoh. Kumta haba ngi la ioh jingtip halor katei ka


Nongstoi : Ka Seng FKJGP Kyrshai Area Unit ka pynrem jur ia ka jingleh riew khlaw bad jingleh riew dum jong ki pulit Assam ha kaba ha ka10 tarik kila leit ban pynjot pynpra pum ia ka jingkieng ba shna shipor ban iaid kali na Ukiam sha Kharshai tang ha por tlang ba rit ka um jong wah Kyrshai. Katkum ka kyrwoh khubor bala phah da u U bah Francis Sohshang President ka Seng FKJGP Kyrshaihai Aria Unit bad u bah Provin Snar General Secretary ka Seng kila iathuh ba ka jingthmu ban shna ia katei ka jingkieng ba shipor ka long ban ioh kit ioh bah ia ki mar ki mata khamtam ha kane ka por tlang namar ba rit ka wah Kyrshai. Shuh shuh kila iathuh ruh ba ki trai shnong ki ioh ia ka lad ban kit ban bah da ki kali ha kum kine ki por tlang bad ki shnong ba ioh jingmyntoi lyngba katei ka jingkieng ba shipor ki long ka shnong Kyrshai,Nongspung bad Mawpon bad la ong ruh kine ki shnong kim don surok ban kit ban bah, ka jingshna ia kane ka jingkieng kala iarap shi kadei eh iaki tei ki shnong ban kit ban bah khamtam ha ka pang lada shitom. Hynrei kila ong pat ba katei ka jingwan leh dusmon jong ki pulit jong Assam kata ban pynjot pynpra noh ia katei kma jingkieng kala pynduh nong jur ia ki paidbah katei ka thain kumta na ka liang jong ka Seng ka dawa na ka sorkar Jylla ba kan wan buh noh ia ka police outpost ha Kyrshai. Haduh mynta la ong ba katei ka thain ka don tang ia ka border wing ka bym don bor ei ei ban ai jingiada ia u paitbah bad ka thain , kumta ka Seng ka dawa ba ka sorkar Jylla kala dei ban buh kyrkieh noh ia ka outpost khlem da pynslem shuh ban lait na ki jingshah thombor ha ki pulit Assam.


Haduh mynta ka jingdawa ban pyllait (excempt) ia ka jylla Meghalaya na ka CAA, kumba kren u Myntri Rangbah ka jylla bad ruh kumba la ioh sngew baroh shikatta na katto katne ngut ki nongmihkhmat ka long ka bym don nongrim, namar ngim lah ban sngewthuh kumno kata ka jingexcempt kan iada ia ngi. Wat lada ka Sorkar India kan ong ba ka CAA kam treikam shuh ha baroh kawei ka jylla Meghalaya, hato ka la biang? lada ngim don pat ka ain ban aibor ia ngi ban buh khyrdop bad ban tokit mano kita kiba rung sha ka jylla jong ngi. Ngi la tip shaikdar ba ka CAA kadei ka ain kaba ithuh ia ki katto katne ki jait niam na ki katto katne tylli ki Ri ka pyrthei kum ki nongindia, hynrei ngi tip ruh ba ka artikil ba 19(1)(e) (d) jong ka constitution ka Ri India pat ka ong ba uno uno u nong India u don ia ka hok iaid kylleng U pud u sam ka Ri India, bad ban shong bad sah hangno hangno ruh hapoh Ri India. Lada la ioh ka jingithuh lyngba ka CAA kin sa ioh pat ia ka lad ban wanrung hi sha ka jylla ka jong ngi lyngba ka Artikil ba 19 jong ka constitution. Ia ka Nagaland, Arunachal Pradesh, Mizoram bad Manipur la excempt ryngkat ka ain ILP, kumta ha ka jylla meghalaya ruh ban shu excempt khlem ka ain ILP kam don nongrim . Kumta ka seng ka dawa jur naka sorkar jylla ba ngim hun tang ban shu excempt hynrei ngi donkam ruh ia ka ILP khlem da ia pien iaka 6th scheduled. Bad ngi dawa ia ka sorkar jong ngi bad ba baroh ki MLA kumba ki la mynjur ha assembly ba kin iengskhem ha kajuh ka nongrim. Kan long ka jingjahburom kaba khraw lada ngim ioh ia ka ILP wat hadien ka jingmynjur jong baroh ki MLA ka legislative assembly, hynrei ngi khmih lynti baka sorkar pdeng kan burom ia ka rai u paidbah ka jylla Meghalaya. Wat la u HM u la kular sha ki nongialam ka jylla ban kynduh biang hadien ka lehkmen kristmas, hynrei haduh mynta kam pat don ka jingiakynduh, kane ka long kaba sngewsih bad ka sorkar jylla kadei ban pyndep kloi ia kane ka kam khlem buh teng shuh, bad ka kamram jong ki nongmihkhmat ka seng BJP ki ba na ka jylla ka jong ngi ki ba la soi lang ia ka resolution ILP kam kut tang ha Assemnly hynrei kidei pyrshang ban tynruh sha nongbah delhi ban convince ia ki nongialam jong ka seng jong ki. Sd/- Thomas Passah, President KHNAM SYW.


Lucknow/New Delhi: Ka Uttar Pradesh, ka dei ka Jylla, kaba nyngkong eh ban pynrung nongshong shnong ia ki poiwir, ha ka kyndon jong ka ain Citizenship Amendment Act. Kitei ki poiwir ki don ha ki 19 tylli ki District jong ka Uttar Pradesh bad kitei ki dei ki poiwir Hindu suda bad kitei ki don kumba 40hajar ngut ki bym dei satia ki niam Muslim bad 30 haduh 35 hajar ngut ki dei tang na Pilibhit District. U Shrikant Sharma, myntri ka sorkar Uttar Pradesh, u iathuh ba la bthah ia baroh ki District Magistrate, ba kin iaid shakhmat ban lum ia ki jingkhein kiba biang bad ia kitei, yn nang kyntiew shuh ia ki kyrteng ha ka thup ban pyn kylla nong India. Kitei ki 40 hajar ngut, kiba bun eh ki don na ki 19 tylli ki District jong ka Agra, Rae Bareli, Saharanpur, Gorakhpur, Aligarh, Rampur, Muzaffarnagar, Hapur, Mathura, Kanpur, Pratapgarh, Varanasi, Amethi, Jhansi, Bahraich, Lakhimpur Kheri, Lucknow, Meerut bad Pilibhit. La iathuh ba kitei ki poiwir, kiba bun eh ki dei na Pakistan.


Shillong: U symbud myntri rangbah ka jylla u Bah Prestone Tynsong, u la iathuh ba ka jingpynlip light ha ka jylla baroh kawei ka dei na ka daw ba ki jaka pynmih bor ding ielektrik ka ba don ha Tripura bad ka Kupli ka khlem lah trei kam namar ba ka don ka jingduh ka kitei ki jaka. Ka jingduh jong kitei ki ar tylli ki jaka pynmih bor ding kala khate ia ka jingioh elektrik da 50 MW ia ka jylla Meghalaya. Kawei pat ka daw ka long ka mynshuwa ka don ka kyndon bad ka jylla Meghalaya ha ka por lyiur ka juh pynmih shibun ka bor ding ilektrik bad ia kane la ai sha ka NTPC bad ha ka por ba duna um ka jylla Meghalaya ka dei ban ioh ia ka bor ding na ka NTPC, ba ia kane la pynduh mynta. U bah Prestone u la kyntu ia ki paidbah ba kin ia shah shitom mynta ar lai sngi katban da dep shna ia kitei ki jaka pynmih bor ding ileketrik khnang ban weng ia kane ka jingpynlip light kaba bun kynta mynta. U bah Prestone u la ong ba ha kine ki ar lai sngi yn sa lah ban weng ia kane ka jingeh.Haba ia dei bad ka NEEPCO na ka liang jong u Bah Prestone u la iathuh ba kam don jingeh ei ei ruh em, ka jingeh dei tang ba ka duh kitei ki ar tylli ki jaka pynmih bor ding la kyntu ia ki paidbah ba kin iashah shitom.


Shillong: U CEM ka Khasi Hills Automous District Council u bah Latiplang Kharkongor u la phah da ka shithi sha baroh ki MDC ba kin poi ha ka jingialang ka ban long ha ka 16 tarik u kyllalyngkot 2020 ban iamir jingmut shuwa ban leit kynduh ia u Chairman ka Parliamentary Standing Commitee u Anand Sharma kaban long ha ka 19 tarik u Kyllalyngkot ban pynsngew halor ka jingthmu ban pynkylla ia ka 6 schedule. Ha ba ia kren bad ki lad pathain khubor u la iathuh ba ka jingkhot ia kane ka jingialang bad ki 29 ngut ki MDC ka long ba kum ka KHADC ha ba ka leit ia kynduh ia ka PSC da kawei ka sur. Na ka liang u CEM u la iathuh ba ka jingkhot ia ka jingialang kan long beit da kawei ka sur ha kaba iadei bad ka jingpynkylla ia ka 6 schedule. Ki phang kiba ka KHADC ka kwah ban leit rah sha ka Commitee ka long ba ka KHADC kadei ban don 37 ngut ki MDC,35 ki dei ki ba shah jied da u paidbah bad arngut ki dei ki ba thung da u Lat ka jylla ha kaba kawei kadei ban long ka kynthei bad uwei u shynrang. Bad kawei ka phang ka long ban ym shah ia kiwei ki jaitbynriew ban thung kum ki MDC. U Chairman jong ka Parliamentary Standing Commitee u Anand Sharma un wan ha Guwahati ban iakynduh ia ki Autonomous District Council kane ka thainn,ban sngap ia kaei kaba ki don ban ong halor ka jingthmu jong ka Sorkar pdeng ban pynkylla ia ka 6 schedule. U bah Latiplang u la iathuh ruh ba mynnin ka sngi u la khot ia ka jingialang bad ki nongmihkhmat ki sengbhalang ba kynthup ia ka KSU,FKJGP,HNYF ki synjuk ki rangbah shnong ka bri u hynniewtrep bad ka Meghalaya People Labour Union ban iamir jingmut halor kane ka bynta.


Shillong: U Erwin K. Syiem Sutnga u ba dei ruh u President ka MLPU haba kren bad u Rupang u la ong ba ka Union kam hun satia ia ka jing pynshai u symbud myntri rangbah ka jylla u Prestone Tynsong halor ka jing thung ka sorkar da u M. S Rao kum u Chief Secretary ba thymmai ka jylla haka jaka u Hector Marwein. Ka jing kren u Prestone Tynsong ka long kumba kren kai ki khunlung khynnah namar kam donka jing pynshai halor ka jing thung ka sorkar Meghalaya da u M. S Rao haka jaka u Hector Marwein kum u Chief Secretary ba thymmai ka jylla . Kumba shu pynkynmaw u Prestone Tynsong ha ka 13 tarik kyllalyngkot u la ong ba ka jing thung Chief Secretary hapoh ka jylla ka shong ha ka jing stad ka sorkar bad ka sorkar kan ym lah ban pynkhein ia ki kyndon thung Chief Secretary kiba la btah ha ka Service rule jong ka sorkar India ne sorkar ka jylla. Dang shen ka MLPU ka la phah ia ki jing kylli sha u symbud myntri rangbah ka jylla u Prestone Tynsong halor ka nogrim ba kumno ka sorkar ka thung ia u M. S Rao kum u Chief Secretary watla u dang dei u ba dang khynnah ne junior ia u Hector Marwein. U Erwin K. Syiem Sutnga u la ong ruh ba u Prestone Tynsong u khlem pat pynshai ia ki jing kylli ba ka Union ka phah sha u lyngba ka shithi. U la ong ruh ba u Prestone Tynsong u khlem pat jubab ia bun ki jing kylli kiba kynthup, hato ka sorkar Meghalaya ka la phah kyrwoh ne em sha u Hector Marwein halor ka jing duh jong u ban long Chief Secretary ka jylla? hato la don ne em ka jing kylla ia ka Indian Administrative Service Regulations 1955 bad ia ka the Indian Administrative Service Rules1954 ha shwa ban pynmih ia ka hukum ban thung Chief Secretary hapoh ka jylla.


Shillong: U bah Banjop Pyngrope u MDC ka Rymbrai u la ong ba kane ka dei ka jingbym kwah jong ka Sorkar jylla ba ka UDF kan wan ha ka bor. Haba iakren bad ki lad pathain khubor u bah Banjop u la ong ba haba u Lat ka jylla u la dep ithuh ia u CEM ba la jied ha ing dorbar hynrei ka sorkar jylla pat kam kwah ban ithuh ia u CEM. U la ong ruh ba ka jingbym treh ban ithuh ka sorkar Jylla ia u CEM ka dei tang ka buit ban pynslem khang ba ka UDF kan ym lah ban wan ha ka bor bad kane ka pynjynjar ia ki paidbah. Halor ka jingkam jong ka UDA ia ka jingbun briew u la ong ba ban shu kren ia ka jingbun briew tang ha lynti synkien ngin ym lah ban pdiang ia ka ta ki dei ban wan ban pynshisha ia ka jingkam ba ki bun briew ha ing dorbar.


Shillong: Ka Khasi Students Union hapoh ka jingialam u samla Donald V Thabah (GS), samla Shemphang L. Mawphlang (VP) bad u samla Sonstar Nongkhlaw (AGS) ki la leit ban ia kynduh ia u Medical Superintendent jong ka NEIGRIHMS, u Dr. Noor Topno mynta ka sngi ha ka por 3.30 janmiet. Ka jingiakynduh ka long halor ka jingioh jingujor ka seng ba bun ki nongpang trai ri trai muluk kiba wad jaka thiah ha kane ka hospital ki kham jynjar ban ioh hynrei kiba nabar khamtam na Assam kim ju don jingeh ban ioh jaka thiah pang. Ka seng halor kane ka mat ka la kyntu ia u MS ba un shim khia ba da leilei ruh ki nongpang trai ri kim dei ban duh jaka thiah tang na ka bynta ban pynbiang ia ki nongpang bar jylla. Ka seng ka pynsngew ruh ba namar ba kane ka hospital ka don ha jylla Meghalaya kumta ka dei ban pynbiang shwa ia ki trai ri trai muluk hashwa ban pynbiang ia kiwei. U MS u la kular hakhmat kine ki nongialam ba un sa shim khia ia kane ka jingujor bad na ka liang ka jong u un ialeh ban pynthikna ba ki nongpang kiba dei na ka jylla kin ym duh jaka thiah bad lada ka don kano kano ka jingshah leh shiliang ki briew ki lah ban ujor beit ha u, ong ka kyrwoh na U bah Rapborlang Nongrum, Publicity Secretary, Khasi Students Union.


Shillong: Ka Synjuk ki Waheh Shnong, War Jai tia, Amlarem Sub Division myn hynnin ka sngi Balang ka la phah da ka jingthoh sha u Myntri ka tnat Kam Pohing ka Sorkar Jylla u James PK Sangma ban kyrpad ia ka Sorkar Jylla ba kan phah ia ki Pulit Pahara ban iada ia ki paidbah ba shong shnong ha ki shnong khappud jong ka ri India-Bangladesh jong ka War Jai tia kiba shongsyier mynsiem na ka jingwan thombor ba dang shen jong ka kynhun ki runar na ka ri Bangladesh. Ha ka dorkhas jingdawa ba la soi da u President u Ma Kolmen Pohshna, ka Synjuk ka la pyntip ia u Myntri ka tnat Kam Pohing ba ki paidbah jong ka thain War Jai tia ki shongsyier mynsiem haduh mynta mynne na ka jingwan thombor ba dang shen jong ka kynhun ki runar na ka ri Bangladesh. Kum ban shu pynkynmaw hangne, ka kynhun jong ki runar na ka ri Bangladesh ki la wan kiew sha rilum jong ka War Jai tia dang shen bad shoh pynmynsaw ia ki nongshong shnong ha Lad Darrang, Dawki, thombor bad lute ia kawei ka longiing ha ka shnong Amdoh bad thombor ruh ia arngut ki shipai Border Security Force (BSF) jong ka Rongtila Border Out Post. Ka Synjuk ka la kyrpad ia ka Sorkar Jylla ba kan iakren bad ki bor pyniaid jong ka tnat shipai BSF ban kham pynbun ia ki shipai ha khappud khnang ban iada ia ka jingwan prongtuh kino kino ki kynhun runar shapoh u pud u sam jong ka thain Ri War Jai tia ka bym pat don jingker sainar shiah haduh mynta. Nga kyrpad ia phi ban phah kham bun ruh ki Pulit namar kiba don mynta ha Dawki Police Station ki don tang khyndai ngut bad ka buh jingeh ia ki ban tem ia kino kino ki kam runar ruser khamtam eh lada jia ba ki kynhun runar na ka ri Bangladesh ki wan prong tuh shapoh u pud ki shnong jong ngi bad leh ia ki kam pyntriem bad kumjuh ruh wat ka Muktapur Police Out Post ka mad ia kane kajuh ka jingeh na ka daw ka jingdua ki bor Pulit ban tem ia ki kam runar jong ki mynder ri ba wan na ka ri Bangladesh, ong u President ka Synjuk u Ma Kolmen Pohshna. Ha kajuh ka por, ka Synjuk ka la pynkynmaw ruh ia u James PK Sangma uba peit ruh ia ka tnat Bording jong ka Sorkar Jylla halor ka jingbym don bording ha ka shnong Amdoh. Ki kynhun runar ba la wan thombor dang shen ia kawei ka longiing ha ka shnong Amdoh ki la ioh ban phet krad sha Bangladesh na ka daw ka jingbym don bording, u la ong. Ka Kynhun ki nongthoh khubor kiba la hiar jurip dang shen ia ki shnong khappud ka War Jai tia ki la sakhi da la ki jong ki khmat ba ki paidbah ka shnong Amdoh ki la hap ban shu shongdum na ka daw ka jingbym don ka bording elektrik.


Bah Ardent Basaiawmoit Nga sngewdei ban pynmih ia kane ka jingthoh kum ka jingpynshai lyngkot ia kine ki mat khnang ba u paidbah un ioh jingmut jingpyrkhat kaba long kumne harum:- Ka Inner Line Permit (ILP) Kane ka dei ka ain kaba thaw da ki phareng mynba ki dang synshar ia ka Ri India naduh u snem 1873. Ka jingthmu jong kane ka ain ka long ban iada kyrpang ia ki paid rewlum jong kane ka dong ka thainn shatei lam mihngi. Ka Inner Line Permit(ILP) ka dei kata ka jingbit (permit) ba ki briew kiba nabar jong uta u lain uba lah buh ki dei ban ioh. Kane ka jingbit ba lah buh ba dei ban ioh, ka dei ba lah mang da kata ka ain ba lah tip kum Ka Bengal Eastern Frontier Regulation Act 1873. Katkum kane ka ain la ong ba uno uno u briew lane kano kano ka briew ba kwah rung sha kita ki jaka kiba hap ha ki district bapher bapher hapoh ka Provnce of Assam ki dei ban da ioh jingbit lane kata ka permit ba ki khot ka ILP. Shuh shuh kane ain kam shah ruh ia ki briew kiba nabar ba kin shim bad pyndonkam ia ka jaka hapoh kita ki district ba kane ka ain ka treikam. Nalor kiwei pat ki district, hapoh kane ka ain la kynthup ruh ia ka Khasi bad Jaintia Hills district. Kumno ban pyntrei kam ia kane ka ain :- Kane ka ain ka kren bad kdew shai kumno ban pyntreikam ia ka. Ka rukom ban pyntreikam ia kane ka ain kam long satia kaba eh bad kaba jwat haduh katta katta kumba lah pynpaw da ki nongialam jong ngi kiba don ha ka Sorkar na ka por sha ka por. Kane ka ain ka batai kumne, It shall be lawful for the (state government) to prescribe, and from time to time to alter by notofication in an (official Gazzette) a line to be called The Inner Line in each or any of the aboved named districts. Local extent. Kaba mut ba ka long shongain ia ka Sorkar Jylla ban pynmih jingthoh bad na ka por sha ka por ban pynkylla da ka jingpynbna ia uta u lain uba ki khot, Inner line ha kawei ne ha kino ma kino ki district ba lah kynthup ha kane ka ain. Hynrei ka lynti ba ka Sorkar Meghalaya ka lah shim ka long kaba pher bad kaba kham I kyllain. Ka Citizenship Amendment Act (CAA) Kane pat ka dei ka jingpynkylla ia ka ain long traishnong ha Ri India kaba la tip kum Ka Citizenship Act 1955. Ha kane ka jingpynkylla la bsuh ha ka section 2, sub section (I), ka clause kaba (b) kumne: Ki briew kiba dei ki Hindu, ki Sikh, ki Buddhist, ki Jain, ki Parsi bad ki Khristan kiba rung sha ka Ri India ha lane ha shwa ka 31 tarik u Nohprah 2014 ia kiba ym shym la ithuh bad kaba long be-ain katkum ki kyndon ain jong ka Ri yn nym khein be-ain shuh ia ki lyngba kane ka jingpynkylla thymmai ia ka ain long traishnong jong ka Ri India. Shuh shuh katkum ka paragraph 3(4) jong kane ka Citizenship Amendment Act 2019, la ong ba ki jaka kiba hap hapoh ki tribal areas ha ka jylla Assam, Meghalaya, Mizoram bad Tripura kin lait na ka jingtreikam jong kane ka ain. Kaba mut ba kane ka ain kan treikam beit ha kita ki normal areas kiba kynthup ia ka Police Bazar, ka Jailroad, ka Keating Road, European Ward, ki Cantonment, Municipality of Shillong,( except much of the area comprised within the munciality of Shillong as formed part of Khasi State of Myliem) lait noh kito ki jaka hapoh ka Shillong Municipal kiba dei ki bynta jong ka Hima Mylliem. Tang ba ki paidbah kin tip ba haduh u snem 2013 ka lah don ka report ba ki Hindu kiba lah phet na Bangladesh ki lah poi haduh kumba 113 lak eiei kaba mut kumba 11.3 million katba Ka jingdon paid jong ngi ki khasi kum ka jaidbynriew baroh ka long tang kumba 15 lak eiei lane 1.5 million . Napdeng kitei ki 11.3 million katno ki lah rung sha kane ka jylla jong ngi ym pat don ba lah ban ai jingkhein wat ka Sorkar ruh kam pat don ia ka jingbuh jingkhein ia kane. Lada kane kam dei ka jingma kaei pat kan dei ka jingma ia ngi? Ka Sixth Scheduled Da ka jingiasaid kaba jur la lah ban pynkohnguh ia ka Constituent Assembly ban kynthup ia kane ka Khyrnit ha ka Riti Synshar jong ka Ri India. Kane ka kyndon ain ka dei kaba mang ban ai bor ia kita ki autonomous district ba kin synshar da lade lyngba kita ki District Council lane Regional Council. Shuh shuh la ong ba ki ain jong ka Sorkar Jylla ne ka Sorkar kmie kin nym lah ban shu trei kumto, Application of Union and State Laws No act of the Legislature of the State in respect of which the District or the Regional Councils have power to make law shall apply unless the District Council by public notification directs and the District Council can in so applying the law make any exceptions or modifications it thinks fit. In respect of any other law made by Parliament or the Legislature of the State, the Governor shall determine whether it shall or shall not apply to the autonomous district or regions and, if so, the Governor may make such exceptions or modifications as he may notify with or without retrospective effect. Ha kaba ia dei bad ka Meghalaya, ha kane ka Schedule, Meghalaya ka mut, ka autonomous State ba lah thaw lyngba ka Article 244 A bad ka kyntien autonomous pat ka thew ia kata ka hok ban synshar da lade ia lade ne ka right of self- government. Ha kane ka kyndon ain la pynshai ruh ia kita ki jaka kiba hap hapoh ka Khyrnit jong kane ka Sixth Schedule kaba ki ong ka Table ha ka para kaba 20 bad lah pynbeit thymmai ruh na ka A and B sha ka part I,II, IIA and III. Hangne ka kdew shai ba ka Sixth Schedule ka treikam beit tang hapoh kita ki tribal area ba la kdew ha ka Table II jong ka para 20. Kaba mut tang ha ka Khasi Hills District, Jaintia Hills District bad Garo Hills District. Na kitei ngi sngewthuh shai ba ka Sixth Schedule ka dei kaba la bhah na ka bynta ki autonomous district ym ia ki Jylla ba pura lane ki full fledged State. Dei namar kata ka daw la bsuh ia ka Para 12A hapoh ka Sixth Schedule ban pyntikna ba kan nym don ar tylli ki bor synshar hapoh ka Jylla Meghalaya namar ka Meghalaya kam dei shuh ka autonomous State hynrei lah dep ban kyntiew ia ka sha ka Jylla ba pura ha ks 21 tatk u Kyllalyngkot 1972 lynhba ka North Eastern Areas(ReOrganisation) Act, 1971. Kumta ngi dei ban sngewthuh shai ba hadien ba lah pynkha ia ka Jylla Meghalaya la weng ruh ia ka jingphiah hapdeng kita ki tribal area bad ki normal area bad ka Jylla Meghalaya ka long pura ia baroh kawei. Namarkata ban ong ba ka Citizenship Amendment Act 2019 kan nym treikam ha ki tribal area ka long kumba pynhiar kyrdan biang ia ka Jylla Meghalaya sha ka autonomous State. Ngam sngewphylla ia kane ka jingleh jong ka Seng BJP namar ngi lah iohi kaei kaba lah jia ia ka Jylla Jammu Kashmir kaba lah shu shah pynkylla Union Territory kha ma kha. Kaba kham sngewthamula ka long ba ki nongialam jong ngi kiba don ha ka Sorkar ki lah pyrshang katba lah ban pyni jingeh ha kaba iadei bad ka jingpynrekam ia ka ILP kaba long ka lad jingiada ia ngi bad ki la pyrshang ruh ban pynshngain pat ia u paidbah ha kaba iadei bad ka CAA da kaba pynpaw ba kane ka ain kan nym treikam ha ki tribal area. Kan long kaba jrong eh lada ngan thoh bniah ia kane, hynrei tang ban lam jingmut ia ki paidbah halor kitei ki mat kiba kongsan eh khamtam ha kine ki por kiba mynta nga la pyrshang katba lah ban thoh lyngkot ia kane ka jingthoh jong nga. Kaba khatduh ka jingkyrpad jong nga ia ki paidbah nongpule ba kin sngewbha ban pule da kaba pyrkhat jylliew bha.


Nongpoh: Ha kaba kut ka 2nd HNYF Football Tournament, ka lympung ialehkai kaba la pynlong da ka HNYF 20Mer Circle, ka Pahammawlein 20Mer Football Club, ka la ioh ban rah ia ka namlahduh, hadien ba ka la lah ban pynliem noh pyrshah ia ka Kongripara da 3-0 kol ha ka jingiakhun phainal kaba la long madan ialehkai ka shnong Pahammawlein. Kiba la donlang ha kaba kut jong katei ka phutbol ka HNYF, ki kynthup naduh u Bah Latiplang Kharkongngor, nongialam barim ka HNYF bad uba dei ruh u CEM ka KHADC, kum u kongsan, nangta u Bah Livingstone Thangkhiew, nongialam barim ka HNYF kum u symbud kongsan, u Bah Sadon K. Blah, General Secretary ka HNYF Sengkmie, u Bah Marcus Marten lem, President ka HNYF ha Ri Bhoi, u Bah Jyan Sylliang Rangbah shnong ka Pahammawlein, ki riew rangbah ka thainn lem bad kiwei. Haba phai sha katei ka jingiakhun, watla ka Pahammawlein 20Mer ka la jop da 3-0, hynrei ha ka jingiakhun la iohi ba ka la dei ka jingiakhun kaba itynnad bad kaba iakhaid bha, khamtam eh da ka jingwan sakhi ki paidbah jong katei ka thainn. Kumta ha ka kylla step jong ka jingiakhun dei ka Pahammawlein 20mer, kaba la lah ban lamkhmat ia ka jingiakhun da kaba thep 1-0. Haba bteng ka kylla miet, ka jingiakhun ka la nangkhluid namar kitei ki kynhun kiba la poi sha ka phainal, ki la iakhun tyngeh na ka bynta ban ioh thep kol bad ruh ban long kum ka kynhun lahduh ha katei ka lympung ialehkai. Kumta katba ka jingiakhun ka la nangiaid shakhmat ki rangialehkai ka Pahammawlein 20Mer Football Club, ki la ioh ia ka kabu ban pynkhih jar haduh arsien bad kaba la pynlong ia ka kynhun ba kan pynliem noh ia ka Kongripara SC da 3-0. Ka Pahammawlein 20Mer Football Club kum ka lahduh, ka la ioh ban khur ia ka song pisa kaba T. 20 hajar lem bad ka Trophy, katba ka Kongripara SC kaba la shah rem noh ha katei ka jingiakhun, ka la ioh ban khur ia ka song pisa kaba T. 10 hajar lem bad ka Trophy, nalor kata la sam ruh ia ki khusnam shimet, kaba kynthup naduh kiba ioh ia ka nam Best Player, Top Srorer bad Best Goalkeeper.


Shillong: Khnang ban pyntreikam noh ia ka ain Meghalaya Residents Safety and Security Act (MRSSA) 2016, ka Deputy Commissioner ka East Khasi Hills kaba dei ruh ka chairperson ka District Task Force, ka kong Matsiewdor M War mynta ka sngi, ka la khot ia ka jingialang bad ki nongkitkam shnong ka sor bad khapsor na ka bynta ban pynkhreh ban pyntreikam noh ia kane ka Ain. U general secretary ka Synjuk Ki Khlieh Nongsynshar ka Bri Hynniewtrep (SNSBH) u bah RL Blah haba kren sha ki lad pathain khubor mynta ka sngi, u la iathuh ba ka jingkhot ka DC ia kane ka jingialang ka long ban pynshai ban pynsngewthuh ia ka rukom pyntreikam ia kane ka ain. Ka jingthmu ka MRSSA ka long ban tehlakam ia ka jingwan sah wai ki briew nabar sha kane ka jylla khnang ban tehlakam ia ka jingjyllei ki bar jylla. U bah Blah u la iathuh ba namar ba ka dei kaba kham bniah, ka DC ka la aiti ruh da ka CD sha ki dorbar shnong ba kin pule bniah shwa ba kin ai ia ka jingai jingmut lada don kano kano ka jingdonkam ban pynbeit shwa ban pyntreikam noh ia ka. Ka jingialang halor kane, kan sa long biang khnang ban shim ia ka rai kaba khadduh ban pyntreikam ia ka. U bah Blah u la iathuh ba ka sorkar ka kwah ban sdang noh ia ka jingpyntreikam naduh kane ka taiew ban wan hynrei la iakren ban jied shwa ia ki katto katne ki dorbar shnong, ym ban leh baroh ki dorbar shnong namar ba hap ban pynbiang ki jinglum jingtip bin ba pin bad ka donkam ia ka jinglut kaba bun naduh ka bor met, ka pisa bad kiwei. U la iathuh ba ka jingthmu ka MRSSA ka long ban ioh ia ka jingkhein jingdiah jong ki nongshong shnong, ha kaba ka sorkar ka kwah ban long kaba ryntih ia baroh ki nongshong shnong. Ynda la pyntreikam, yn sngewthuh kumno kan long , u la ong. Kane ka dei ka sien ba nyngkong ba ka DC ka la khot ia ki dorbar shnong bapher bapher. Haduh mynta, ka jingialang kaba la khot ka sorkar halor ka MRSSA ka long san sien naduh u snem 2016. U bah Blah u la ong ba ka sorkar ka kwah ban sdang noh ia ka jingpyntreikam naduh kane ka taiew hynrei la iakren ban jied shwa ia ki katto katne ki dorbar shnong, ym ban leh baroh ki dorbar shnong namar ba hap ban pynbiang ki jinglum jingtip bin ba pin bad ka donkam ia ka jinglut kaba bun naduh ka bor met, ka pisa bad kiwei.